title: Kari Hautanen

text: Hautanen aloitti työuransa lehtorina Kemijärven Kauppaoppilaitoksessa. Sieltä hän siirtyi vuonna 1975 elinkeinoasiamieheksi Toholammin ja Lestijärven kuntiin Keski-Pohjanmaalle. Vähittäiskaupan tuntumaa hän sai Kokkolan Halpa-Halli-ketjussa, jonka konttoripäälliköksi Hautanen siirtyi vuonna 1977. Hautanen perusti vaimonsa Arja Hautasen kanssa ensimmäisen Tarjoustalo-ketjun myymälän vuonna 1980 Hyvinkään Hämeenkadulle, ja se avattiin 12. toukokuuta samana vuonna. Tämän jälkeen Tarjoustalo-ketju on laajentunut tasaiseen tahtiin ensin eteläisen Suomen sekä myöhemmin Varsinais-Suomen alueelle. Vuonna 1992 Tarjoustalo Oy oli kasvanut jo Suomen 500 suurimman yrityksen joukkoon. Talouselämä-lehti arvioi Tarjoustalon silloin ”Suomen parhaaksi yritykseksi”, ja Tarjoustalo sai silloin lehdeltä ainoana yrityksenä Suomessa kouluarvosanaksi täyden 10:n. Jatkossakin Tarjoustalo säilytti arvosanan 10 vuosittaisissa Talouselämä-lehden taseanalyyseissä, mutta lamavuosien jälkeen ”täyden kympin” yritysten joukkoon nousi myös muita suomalaisia menestyneitä yrityksiä. Tarjoustalo Oy kuului jäsenenä kotimaisten halpakauppojen muodostamaan maahantuontiyhtiöön Pick Import Finland Oy Ltd:een, jonka hallituksen puheenjohtajana Kari Hautanen toimi monen vuoden ajan. Tarjoustalo oli myös Markantalo Oy:n osakas, myös sen hallituksessa Kari Hautanen toimi vuoteen 2006 saakka, jolloin Markantalo myytiin Gigantille.


title: Kari Hautanen

text: Vuonna 2003 Eliisa ja Seppo Saastamoisen Maxi-MakasiiniT, Maxi Kodintukut ja Hautasten Tarjoustalot yhdistyivät, ja yrityksen nimeksi tuli Tajousmaxi Oy. Tästä uudesta yrityksestä Hautaset omistivat 50 % ja Saastamoiset 50 %. Tämä fuusio oli lähtölaukaus suomalaisten halpakauppojen yhdistymiselle, jota alkoi toteuttaa pääomasijoitusyhtiö CapMan ostamalla seuraavana vuonna ensin enemmistöosuuden Tokmanni Oy:stä.


title: Kari Hautanen

text: Vuosien 2005 ja 2006 vaihteessa Tokmanni osti Tarjousmaxin. Silloin yritykseen fuusioitui monia halpakauppoja, jotka olivat tehneet jo aiemmin tiivistä yhteistyötä Pick-Import Oy Ltd:n kautta. Kaikki nykyisen Tokmanni-konsernin halpakaupat siirtyvät Tokmanni-nimen alle vuoden 2015 loppuun mennessä. Pääomasijoitusyhtiö Nordic Capital omistaa yli 95 % Tokmannin osakkeista.


title: Kari Hautanen

text: Hautanen omistaa Suomen Kauppayhtiöt Oy:n kautta suurimman osan Kauppakeskus Tuulosesta. Suomen Kauppayhtiöt Oy:n päätoimiala on nykyään sijoitustoiminta pörssiosakkeisiin, kiinteistöihin sekä startup-yrityksiin.


title: Kari Hautanen

text: Suomalaisuuden liitto nimitti Hautasen kunniajäsenekseen vuonna 2010. Hautanen on myös ollut toimittamassa Suomalaisuuden liiton "Itämaasta itsenäisyyteen" -kirjaa. Hautanen on Hyvinkään englanninkielisen peruskoulun perustajajäsen ja kuuluu sen tukiyhdistyksen hallitukseen. Hän harrastaa myös Lions- ja Vapaamuuraritoimintaa ja kuuluu Hyvinkään Kaupunkiyhdistykseen, Hyvinkään Reservinupseereihin, Hyvinkään Yrittäjiin sekä Kauppakamariin.


title: Space Invader

text: Space Invader on yhdysvaltalaisen muusikko Ace Frehleyn kolmas studioalbumi. Se on Frehleyn ensimmäinen levytys sitten vuoden 2009 studioalbumin "Anomaly", ja albumin julkaisi Yhdysvalloissa levy-yhtiö E1 Music 24. kesäkuuta 2014. Euroopassa albumin julkaisi 8. heinäkuuta levy-yhtiö SPV:n alayhtiö, Steamhammer Records.


title: Space Invader

text: Albumi on musiikillisesti raskaampi kuin edeltäjänsä "Anomaly". Albumi sisältää muun muassa lainakappaleen “The Joker“, jonka on alun perin levyttänyt Steve Miller Band ja instrumentaalikappaleen “Starship“. Albumin ensimmäinen singlejulkaisu “Gimme a Feelin’“ julkaistiin 29. toukokuuta 2014. Kitaristina tunnettu Frehley soittaa itse valtaosan myös albumin muista instrumenteista. Hänen ohellaan albumilla soittavat rumpali Matt Starr ja basisti Chris Wyse.


title: Space Invader

text: Albumin kansitaiteen on maalannut yhdysvaltalainen taiteilija Ken Kelly, joka vastasi myös Frehleyn entisen yhtyeen Kissin studioalbumien "Destroyer" ja "Love Gun" kansitaiteesta. Frehley oli jo pitkään ennen "Space Invaderin" äänittämistä ja julkaisua keskustellut Kellyn kanssa yhteistyöstä uuden studioalbumin kuvittamisessa.


title: Call of Duty: Advanced Warfare

text:
Call of Duty: Advanced Warfare on Sledgehammer Gamesin, High Moon Studiosin ja Raven Softwaren kehittämä sekä
Activisionin julkaisema "Call of Duty" -pelisarjaan kuuluva ensimmäisen persoonan ammuntapeli. Peli julkaistiin vuonna 2014 Microsoft Windowsille, PlayStation 3:lle, PlayStation 4:lle, Xbox 360:lle ja Xbox Onelle. Pelin "Day Zero Edition" -version ennakkotilaajat saivat pelin jo 3. marraskuuta. "Advanced Warfare" on kolmas "Call of Duty" -peli, joka perustuu futuristiseen sodankäyntiin.


title: Call of Duty: Advanced Warfare

text: Pelin Windowsille, PlayStation 4:lle ja Xbox Onelle kehittänyt Sledgehammer Games oli "Advanced Warfaren" myötä ensimmäistä kertaa pääkehittäjänä: pelitalo oli aiemmin avustanut Infinity Wardia kehitystyössä. "Advanced Warfaren" PlayStation 3 ja Xbox 360 -versioista vastasi High Moon Studios, ja pelin moninpelin sekä Exo-Survival-pelimuodon kehitti Raven Software.


title: Call of Duty: Advanced Warfare

text: Pelin yksinpelikampanjassa päärooleja esittävät Troy Baker ja Kevin Spacey.


title: Call of Duty: Advanced Warfare

text: "Advanced Warfaren" pelityyli on sama kuin aikaisemmissa "Call of Duty" -peleissä, mutta siihen on lisätty/muunneltu lisää piirteitä. Pelaajalla on käytössään esimerkiksi Exo-luurangot (), joiden avulla on mahdollista hyppiä korkeammalle, väistää sivulle tai lyödä vihollisia kovaa. Aikaisemmista osista tuttu Create-a-Class on nyt Create-a-Operator, jossa voi kustomoida oman sotilaan aseet, univormun, perkit, kyvyt ja killstreakit. Aseita on lainattu aikaisemmista "Call of Duty" -peleistä, suurimmaksi osaksi "". Kyvyillä voi esimerkiksi suojata itseään Exo-kilvellä, piiloutua näkymättömäksi Exo-Cloakilla tai leijua ilmassa Exo-Hoverilla. Maasto on parempi kuin aikaisemmissa peleissä, ja nyt pääsee talojen ja rakennusten katoille. Pelaaja voi käyttää ns. Boost Jumpia (), jolla pääsee paikkoihin, minne ei tavallisella hypyllä pääse.


title: Call of Duty: Advanced Warfare

text: Exo-Survival () on kolmas pelimuoto kampanjan ja moninpelin lisäksi. Se on hyvin samankaltainen kuin Survival: tarkoituksena on selviytyä mahdollisimman monesta vihollisaallosta. Vihollisia on erilaisia, esimerkiksi dobermannit, AST:t ja hyökkäysrobotit.


title: Call of Duty: Advanced Warfare

text: Exo-Survivalissa pelaaja valitsee haluamansa luokan kolmesta vaihtoehdosta: Light, Specialist tai Heavy. Light-luokka on nopein ja dynaamisin, ja sen käyttäjille on tarjolla pistooleja, konepistooleja ja rynnäkkökiväärejä. Specialist-luokka on suhteellisen dynaaminen, mutta sen luokan sotilaat eivät voi tehdä nopeaa liikettä eteenpäin Boost Jumpin jälkeen. Specialist-luokan sotilaat voivat käyttää pistooleja, haulikoita ja tarkkuuskiväärejä. Heavy-luokka on voimakkain mutta samalla kömpelöin. Heavy-luokassa voi vain käyttää Boost Jumpia sekä aseinaan raskaita aseita ja pistooleja. Heavy-luokan sotilaat voivat kestää muihin luokkiin verrattuna enemmän vahinkoa. Muut luokat voivat käyttää toisten luokkien aseita vain, jos ostaa Weapons Free -ominaisuuden.


title: Call of Duty: Advanced Warfare

text: Aseita ja kykyjä voi ostaa Exo-pisteillä, joita saa haasteista. Haasteet tulevat kunkin vihollisaallon aikana. Exo-pisteillä voi myös ostaa aseisiin tähtäimiä, panoksia ja muita lisäosia. Exo-Survivalia voi pelata kaksinpelinä jaetulla ruudulla tai neljän pelaajan moninpelinä verkossa.


title: Call of Duty: Advanced Warfare

text: Exo-Zombies on sama kuin Exo-Survival, mutta siinä vihollisina ovat zombit. Pelimuoto on samanlainen kuin useissa aiemmissa "Call of Duty" -peleissä mukana oleva Zombies-muoto. Pelimuotoa on kuitenkin helpotettu, sillä zombit aiheuttavat hieman vähemmän vahinkoa. Exo-Zombies on saatavana vain niille, jotka omistivat Season Passin tai ladattavan Havoc-lisäosan, joka julkaistiin vain Xbox 360:lle ja Xbox Onelle tammikuussa 2015. Exo-Zombiesissa pelattavina hahmoina ovat Oz (John Malkovich), Lilith (Rose McGowan), Decker (Jon Bernthal) ja Mr. Kahn (Bill Paxton).


title: Call of Duty: Advanced Warfare

text: Pelaajat aloittavat pistoolilla ja kranaateilla, mutta voivat tarpeeksi rahaa saatuaan ostaa voimakkaampia aseita. Tietystä huoneesta löytyy Exo-luurankoja. Exo-Zombiessa ei ole aiemmista "Call of Duty" -peleistä tuttua Mystery Box -aselaatikkoa tai erikoiskykyjä tarjoavia perk-pulloja, mutta niiden tilalla 3D-tulostin ja Exo-Upgradet. 3D-tulostin antaa satunnaisen aseen ja Exo-Upgradet parantavat esimerkiksi kestävyyttä tai nopeutta. Exo-Zombiesissa on mahdollista altistua zombie-virukselle, jos hahmo saa iskun kaasulle altistuneelta zombilta. Tuolloin on minuutti aikaa ehtiä eristysalueelle, muutoin pelihahmo muuttuu zombiksi ja pelaaja joutuu odottamaan käynnissä olevan zombiaallon päättymistä.


title: Call of Duty: Advanced Warfare

text: Lisäosat: Havoc, Ascendance, Supremacy ja Reckoning.


title: Call of Duty: Advanced Warfare

text: Kampanjan tarina alkaa siitä, kun Yhdysvaltain merijalkaväki lähetetään vuonna 2054 Souliin. Pelaaja ohjaa päähenkilö Jack Mitchelliä, joka yhdessä kaverinsa Will Ironsin ja kersantti Cormackin kanssa lähtee sotimaan Yhdistyneitä korealaisia vastaan. He saavat tiedon raketinheittimellä varustetusta sotakoneesta, joka pitää tuhota. Mitchell ja Will kiipeävät koneen kylkeen ja laittavat räjähteet koneen sisälle. Moottorin ovi kuitenkin sulkeutuu jumittaen Willin käden sisälle. Mitchell yrittää avata ovea väkisin, mutta Will tönäisee hänet alas. Kone nousee ylös ja räjähtää, tappaen Willin samalla. Mitchell putoaa alas hengissä, mutta auton ovi lentää häntä päin ja jumittaa hänen kätensä maahan. Cormack saapuu paikalle, ja joutuu katkaisemaan Michellin vahingoittuneen käden.


title: Call of Duty: Advanced Warfare

text: Soulin sodan seurauksena 6 000 Yhdysvaltain merijalkaväen sotilasta saa surmaansa. Willin hautajaisissa on paikalla myös hänen isänsä Jonathan Irons, joka on sota-yritys Atlas Corporationin toimitusjohtaja. Irons antaa halvaantuneelle Mitchellille käyntikortin, jos tämä haluaisi vielä palvella koko maailman puolesta.


title: Call of Duty: Advanced Warfare

text: Kuluu viisi vuotta, ja Mitchell on Atlasilla töissä. Hän on harjoittelemassa eräässä simulaattorissa, Atlasin tukikohdassa. Simulaatiossa Mitchellin tiimi yrittää pelastaa valepresidenttiä talosta. Simulaatio kuitenkin epäonnistuu, koska Mitchellin uusi robottikäsi ei tottele, ja eräs tuntematon sotilas ampuu presidenttiä päähän. Sotilas paljastuu brittiläiseksi kapteeni Gideoniksi, joka työskentelee myös Atlasilla. Gideon ohjaa pelaajan ase- ja kranaattiharjoituksiin, jossa testataan pelaajan kykyjä. Yksi näistä on Overload, jolla voi hidastaa aikaa, ja ampua viholliset ennen kuin he ampuvat pelaajan.


title: Call of Duty: Advanced Warfare

text: Pian kuitenkin alkaa ensimmäinen tehtävä. Terroristijärjestö KVA kaappaa Nigerian pääministerin. Kaappauksen takana toimii KVA:n johtaja Joseph Chkheidze, koodinimellä ”Hades”. He pelastavat pääministerin ja lähtevät pelastamaan teknologia. Teknologi saadaan pelastettua ja hänet lähetetään kuulusteluihin. Tämän jälkeen KVA hyökkää Seattlen ydinvoimalaan. Mitchell, Gideon ja monet muut sotilaat lähetetään estämään terroristien aikeet. He onnistuvat ajamaan KVA:n joukot pois Seattlesta, mutta reaktorit ylikuumenevat ja ydinvoimala tuhoutuu. KVA hyökkää myöhemmin eri puolille maailmaa ja hyökkäykset vaativat 50 000 ihmishenkeä.


title: Call of Duty: Advanced Warfare

text: Neljän vuoden kuluttua Mitchell, Gideon ja kaksi muuta Atlasin sotilasta lähetetään Detroitiin, joka on autioitunut Seattlen katastrofin jälkeen. Selvittääkseen Hadesin sijainnin he aikovat löytää Pierre Danois’n, Hadesin oikean käden. Kaupunkia kuitenkin vartioidaan AST:eiden ("Armored Support Transport") avulla. Detroit on tulvan alla, ja ryhmä joutuu ajamaan kaupunkiin leijuvilla moottoripyörillä. Danoisin olinpaikaksi paljastuu sairaala, jonne ovat kuitenkin saapuneet KVA:n puhdistusjoukot. Ryhmä löytää Danois’n, mutta KVA:n joukot yrittävät estää heitä pakenemasta kaupungista. Ryhmä onnistuu pakenemaan muurien taakse samalla, kun AST:eet avaavat tulen KVA:n joukkoja päin.


title: Call of Duty: Advanced Warfare

text: Atlasin sotilas Ilona kuustelee Danoisia ja saa selville, että Hades on konferenssissa Santorinin saarella Kreikassa. Gideon, Torres ja Joker hyökkäävät talolle, jossa konferenssi on. Mitchell antaa lisätukea ampumalla ylimääräiset vartijat lentorobotilla. Mitchell ampuu Hadesin, mutta Gideon huomaa sen olevan valekopio, joka räjähtää. Gideon ja Joker selviytyvät iskusta, mutta Torres loukkaantuu. Todellinen Hades yrittää paeta autolla. Mitchell ja Ilona joutuvat paetessaan tornissa piileskelevän tarkka-ampujan kohteeksi, mutta Mitchell tuhoaa tornin raketinheittimellä. Ryhmä yrittää tuhota Hadeksen saattueen, mutta tämä ajaa autolla Mitchelliä päin. Ilona ja Hades kamppailevat, kunnes Mitchell viiltää Hadeksen kurkun auki. Ennen kuin Hades kuolee, hän antaa Mitchellille mikrosirun ja toteaa, että ”Irons tietää”.


title: Call of Duty: Advanced Warfare

text: Atlaksen tukikohdassa Ilona, Mitchell ja Gideon purkavat mikrosirun sisällön ja tajuavat Ironsin olevan huijari. He alkavat taistella Atlasta ja Ironsia vastaan, mutta päätyvät vangeiksi, ja Mitchelia ja Cormackia kidutetaan. Lopulta Mitchell, Cormack, Ilona ja Gideon onnistuvat pakenemaan vankilasta, mutta Cormack kuolee saamiinsa vammoihin. Mitchell ja Gideon lähetetään Atlasiin tappamaan Irons, mutta tämä pysäyttää hyökkääjät hakkeroimalla näiden pukujen toimintakyvyt. Irons pakenee jättää Mitchelin ja Gideonin kuolemaan liekehtivään pilvenpiirtäjään, mutta Mitchell onnistuu hakkeroimaan puvun estosuojauksen ja lähtee Ironsin perään. Kun Mitchell saa Ironsin kiinni, he melkein putoavat pilvepiirtäjästä sen raunioihin. Irons ei irrota otettaan Mitchellin robottikädestä, joten tämä joutuu katkaisemaan robottikätensä puukolla. Irons ja Mitchelin robottikäsi putoavat liekkeihin. Gideon kertoo Atlasin antautuneen ja sodan olevan ohi.


title: World of Warplanes

text: World of Warplanes on Wargaming.netin julkaisema MMOG-lentokonepeli. Wargaming.net kehitti pelin yhteistyössä pietarilaisen Lesta Studion ja kiovalaisen Persha Studian kanssa. Se julkaistiin Itsenäisten valtioiden yhteisössä 12. marraskuuta 2012 ja Euroopassa sekä Pohjois-Amerikassa päivää myöhemmin. Pelillä on noin 10 miljoonaa rekisteröitynyttä pelaajaa.


title: World of Warplanes

text: World of Warplanesissa on yli 130 lentokonetta viideltä maalta (Britannia, USA, Neuvostoliitto, Saksa ja Japani). Lisäksi Kiinalta on yksi tason kaksi lahjalentokone. Aluksi pelaaja saa jokaiselta maalta yhden koneen. Lentokoneet jaetaan kolmeen tyyppiin: hyökkäyslentokoneet, raskaat pommikoneet ja taistelukoneet. Normaalitaisteluissa kummallakin puolella on 15 lentokonetta vastakkain. Lisäksi pelissä on myös harjoitusmuoto. World of Warplanesia voi pelata hiirellä, näppäimistöllä, peliohjaimella tai ohjaussauvalla. Peli käyttää "Wargaming.net ID" -kirjautumisjärjestelmää, joten samalla tilillä voi kirjautua myös World of Tanksiin ja käyttää samaa "Premium"-tiliä.


title: Petronilho

text: Petronilho de Brito, tunnettiin myös pelkästään nimellä Petronilho (31. toukokuuta 1904 – 1984) oli brasilialainen jalkapallohyökkääjä, joka pelasi viisi ottelua Brasilian jalkapallomaajoukkueessa.


title: Petronilho

text: Sãopaulolainen Petronilho aloitti uransa paikallisessa seurassa. Hän pelasi uransa alkuvaiheet kotimaassaan, kunnes siirtyi vuonna 1930 argentiinalaiseen San Lorenzo de Almagroon. Hän pelasi seurassa uransa loppuun asti ja teki pelaamassaan 301 pelissä peräti 288 maalia. Hän lopetti uransa vuonna 1936. Brasilian jalkapallomaajoukkueessa Petronilho pelasi vuosina 1928-1935 viisi ottelua, joissa hän onnistui maalinteossa neljästi.


title: Petronilho

text: Saksipotkun keksijänä pidetty brassilegenda Leônidas da Silva kertoi Petronilhon keksineen saksipotkun. Leônidas sanoi itsensä vain vähän parannelleen sitä. Petronilhon veli Waldemar de Brito oli myös ammattilaisjalkapalloilija.


title: Global World Series 1956

text: Global World Series 1956 oli toinen kolmesta ns. baseballin ei-ammattilaisten maailmanmestaruusturnauksesta. Se pelattiin edellisvuoden tapaan Milwaukeessa, Yhdysvalloissa 7.-13. syyskuuta 1956. Kilpailuun osallistui kahdeksan joukkuetta eri puolilta maailmaa. Isäntämaan edustajana oli tällä kertaa Allen Dairy, Fort Wayne, Indiana, joka voitti kansallisen puoliammattilaisturnauksen Wichitassa. Kanadaa edusti North Battleford Beavers ja Japania Nippon Oil Cal-Tex joukkue Yokohamasta. Kolumbiasta, Meksikosta ja Puerto Ricosta paikalla olivat vanhaan malliin All-star joukkueet. Havaijin edustajana turnauksessa esiintyi Honolulu Red Sox, joka oli ainoa ensimmäisen vuoden seurajoukkueista, joka oli toistamiseen mukana. Euroopan mestarina turnaukseen osallistui Alankomaiden joukkue "Honkballers".


title: Global World Series 1956

text: Turnauksessa käytettiin systeemiä, jossa joukkue putosi kilpailusta kärsittyään kaksi tappiota.


title: Global World Series 1956

text:
Kisojen suurin pommi koettiin kolmannella kierroksella, kun Japani onnistui voittamaan isäntäjoukkueen oltuaan kolmen vuoroparin jälkeen jo 0-3 tappiolla. Japani jäi tässä vaiheessa turnauksen ainoaksi tappiottomaksi joukkueeksi.
Havaijin voitettua Japanin oltiin tilanteessa, jossa jäljellä oli kolme joukkuetta, joilla jokaisella oli yksi tappio. Arvonnan perusteella yhdysvaltalaiset pääsivät suoraan loppuotteluun ja Havaiji joutui uudelleen Japania vastaan.


title: Global World Series 1956

text: Global World Series Champion 1956


title: Mattheus

text: Mattheus de Andrade Gama de Oliveira tai vain Mattheus (s. 7. heinäkuuta 1994) on brasilialainen jalkapalloilija, joka edustaa kotimaansa pääsarjassa pelaavaa Flamengoa. Mattheus on pelipaikaltaan hyökkäävä keskikenttäpelaaja. Hänen isänsä Bebeto on jalkapallon vuoden 1994 maailmanmestari. Mattheusista tuli maailmankuulu, kun Bebeto tuuletti ratkaistuaan puolivälieräottelun ikään kuin keinuttaisi lasta sylissään. Mattheus oli syntynyt edellisenä päivänä ja sai näin lempinimen "Kehtolapsi". Mattheus aloitti ammattilaisuransa vuonna 2012 Flamengossa. Hän pelasi vuosina 2012-2013 myös Brasilian alle 20-vuotiaiden maajoukkueessa.


title: Leopold Kielholz

text: Leopold ”Poldi” Kielholz (9. kesäkuuta 1911 – 4. kesäkuuta 1980) oli sveitsiläinen jalkapallohyökkääjä ja valmentaja. Hän edusti maataan kaksissa MM-kisoissa, 1934 ja 1938. Vuoden 1934 kisoissa Kielholz sijoittui maalipörssin jaetulle kolmannelle sijalle kolmella maalillaan. Hän on myös Sveitsin jalkapallomaajoukkueen kaikkien aikojen ensimmäinen maalintekijä MM-kisoissa. Maajoukkuessa hän pelasi vuosina 1933–1938 17 ottelua tehden niissä 12 maalia. Seuratasolla Kielholz pelasi pääosin kotimaassaan, poikkeuksena kaksi vuotta ranskalaisessa Stade de Reimsissä. Hän voitti Sveitsin mestaruuden kolmesti FC Baselin ja Servette FC:n riveissä. Hän lopetti peliuransa vuonna 1943 ja valmensi uransa jälkeen sekä Reimsiä että kahdesti Sveitsin maajoukkuetta. Kielholz kuoli kesäkuussa 1980. 171 cm pitkä Kielholz muistetaan myös siitä, että hän käytti laseja pelatessaan.


title: Eliisa Melaluoto

text: Eliisa Melaluoto (o.s. Ahola, s. 8. tammikuuta 1979) on aktiiviuransa jo lopettanut suomalainen estejuoksija. Kilpailu-uransa ajan hän edusti Järvenpään Palon Yleisurheilijoita. Kalevan kisoista Melaluoto saavutti hopeaa 3 000 metrin estejuoksussa vuonna 2001. Virallisissa kilpailuissa hän ei ole esiintynyt vuoden 2013 jälkeen ja ennen tuotakin muutaman vuoden ajan vain epäsäännöllisesti.


title: Marika Reebs

text: Marika Hannele Reebs (s. 21. joulukuuta 1979 Helsinki) on aktiiviuransa jo lopettanut suomalainen 400 metrin aitajuoksija. Kilpa-uransa ajan hän edusti Keravan Urheilijoita ja hänen valmentajanaan toimi Ari Nummela. Kalevan kisoista Reebs saavutti hopeaa 400 metrin aitajuoksussa vuonna 2001. Virallisissa kilpailuissa hän ei ole esiintynyt vuoden 2007 jälkeen.


title: Olaf Küttner

text: Olaf Küttner (21. helmikuuta 1915 – 24. kesäkuuta 1974) oli suomalainen arkkitehti, joka toimi Porin kaupunginarkkitehtina vuodesta 1951 aina kuolemaansa 1974 saakka. Hän suunnitteli Poriin lukuisia merkittäviä julkisia rakennuksia, joista osa valmistui vasta Küttnerin kuoleman jälkeen. Hänen tunnetuimpia rakennuksiaan ovat muun muassa Porin kaupunginkirjasto, Porin palo- ja poliisitalo ja Satakunnan Museo sekä 52 metriä korkea Porin sairaanhoito-oppilaitoksen asuntola, joka on yksi kaupungin maamerkeistä. Küttner suunnitteli myös peruskorjauksia ja muutostöitä, kuten Junneliuksen palatsin saneerauksen Porin kaupungintaloksi 1960-luvun alussa.


title: Olaf Küttner

text: Vuonna 1957 Olaf Küttner perusti oman arkkitehtitoimiston, jonka toimintaa jatkaa hänen poikansa Michael Küttner.


title: Anna Niemelä

text: Anna Helena Niemelä (o.s. Virtanen, s. 18. kesäkuuta 1982 Pori) on aktiiviuransa jo lopettanut suomalainen pikajuoksija. Kilpauransa loppuvaiheissa hän edusti Noormarkun Nopsaa ja hänen valmennuksestaan on vuodesta 2002 lähtien vastannut Jukka-Pekka Puumalainen. Kalevan kisoista Niemelä on saavuttanut pronssia 400 metrin juoksussa vuonna 2001. Virallisissa kilpailuissa hän ei ole esiintynyt vuoden 2002 jälkeen.


title: Danger Money

text: Danger money on "U.K." yhtyeen toinen albumi, joka julkaistiin vuonna 1979.


title: Victor Stancescu

text: Victor Stancescu (s. 10. maaliskuuta 1985 Bukarest, Romania) on sveitsiläis-romanialainen jääkiekkoilija, joka pelaa National League A -joukkue Kloten Flyersissa. Hän toimii joukkueen kapteenina. Stancescun vahvuuksiin kuuluu työteliäisyys, aggressiivisuus, fyysiset väännöt ja laukaus. Hän laukoo oikealta.


title: Victor Stancescu

text: Stancescu syntyi Bukarestissa ja muutti lapsena romanialaisten vanhempiensa kanssa Sveitsiin. Hänen kasvattajaseuransa on EHC Illnau-Effretikon. Myöhemmät juniorivuotensa Stancescu pelasi kuitenkin Kloten Flyersissa, jossa hän pelasi ensimmäisen Nationalliga A -ottelunsa vain 16-vuotiaana kaudella 2001–2002. Stancescu voitti samalla kaudella Sveitsin A-juniorisarjan piste- ja maalipörssin tehoilla 29+18=47. Ensimmäisen kokonaisen NLA-kautensa hän pelasi kolme kautta myöhemmin kaudella 2004–2005, joka toi Stancesculle 41 runkosarjaottelussa tehot 2+1=3.


title: Victor Stancescu

text: Kaudella 2009–2010 Stancescu oli Klotenin paras maalintekijä 19 osumallaan. Kaudella 2010–2011 hän nousi joukkueen kapteeniksi ja oli kevään 2011 pudotuspeleissä kuudella osumallaan Klotenin paras maalintekijä Mark Bellin kanssa. Kaudella 2011–2012 Stancescu teki NLA:n yhden kauden piste-ennätyksensä tehoilla 20+16=36. Hän jakoi liigan maalipörssin kahdeksannen sijan HC Davosin Dario Bürglerin ja Fribourg-Gottéronin Simon Gamachen kanssa. Stancescu oli Klotenin paras pistemies ja maalintekijä kevään 2012 pudotuspeleissä tehoilla 3+2=5. Hän edusti joukkuetta kauden aikana myös Spengler Cupissa.


title: Victor Stancescu

text: Stancescu oli kaudella 2012–2013 tehoilla 13+17=30 Klotenin toiseksi paras maalintekijä ja kolmanneksi paras pistemies. Hän voitti myös 126 minuutillaan koko NLA:n jäähypörssin. Joulukuussa 2014 Kloten jatkoi Stancescun sopimusta kolmella vuodella kevääseen 2018 saakka.


title: Victor Stancescu

text: Stancescu edusti Sveitsiä MM-kilpailuissa vuosina 2011 ja 2014. Hän pelasi myös alle 20-vuotiaiden MM-kilpailuissa vuosina 2003, 2004 ja 2005, joista viimeisimmässä turnauksessa Stancescu oli Sveitsin paras pistemies ja maalintekijä tehoilla 5+2=7. Hän pelasi myös alle 18-vuotiaiden MM-kilpailuissa vuosina 2002 ja 2003.


title: Victor Stancescu

text: Stancescun kaksoisveli Tudor on pelannut myös jääkiekkoa.


title: FS Mistral (1925)

text: FS Mistral oli Ranskan laivaston 1925 vesille laskettu Bourrasque-luokan hävittäjä, joka palveli toisessa maailmansodassa.


title: FS Mistral (1925)

text: Alus tilattiin Forges et Chantiers de la Méditerranéelta Le Havresta. Sen köli laskettiin 28. marraskuuta 1923 ja alus laskettiin vesille 6. kesäkuuta 1925. Alus otettiin palvelukseen 1. kesäkuuta 1927.


title: FS Mistral (1925)

text: Ranskan antauduttua alus jäi Britteinsaarille, jossa sen aseistus vaihdettiin brittiläiseksi eli neljään 4,7 tuuman BL Mk I -tykkiin, yhteen 12 naulan ilmatorjuntatykkiin sekä kolmeen 20 millimetrin ilmatorjuntatykkiin. Syynä vaihtoon oli ranskalaisten ammusten ja varaosien vähyys.


title: FS Mistral (1925)

text: Alus oli vuonna 1942 tykistökoululaivana, missä tehtävässä se oli Euroopan sotatoimien päättymiseen. Alus poistettiin palveluksesta 1950.


title: Mestis-kausi 2014–2015

text: Kausi 2014–2015 on jääkiekon Mestiksen 15. kausi. Uutena joukkueena sarjaan tuli KeuPa HT Suomi-sarjasta ja Sport nousi SM-liigaan. Hallitsevana mestarina kauteen lähti KooKoo. Runkosarja käynnistyi 10. syyskuuta 2014 ja päättyy 7. maaliskuuta 2015. Edelliskauden tapaan karsintoja ei järjestetä, vaan Suomi-sarjan voittaja voi anoa suoraan Mestis-lisenssiä. Lisäksi on tarjolla 1-2 ylimääräistä lisenssiä halukkaille Suomi-sarjan joukkueille. Mestiksen voittajalla on mahdollisuus hakea liigalisenssiä kaudelle 2016–2017.


title: Mestis-kausi 2014–2015

text: Jääkiekkoliiton Liittohallitus on Jääkiekon Sarjaseurat ry:n esityksen pohjalta päättänyt, että Mestiksen runkosarjassa pelataan 10 joukkueen kuusinkertainen sarja, yhteensä 54 ottelua. Lisäksi pelataan yksi ns. revanssiviikonloppu. Kokonaisottelumääräksi tulee näin 56 ottelua.


title: Mestis-kausi 2014–2015

text: Revanssiviikonlopun 31.10-1.11 parit:


title: Mestis-kausi 2014–2015

text: Varsinaisella peliajalla saavutetusta voitosta saa kolme pistettä ja hävinnyt joukkue jää pisteittä. Mikäli ottelu venyy jatkoajalle tai 5 minuutin jatkoajan jälkeen voittomaalikilpailuun, voittaja saa kaksi ja häviäjä yhden pisteen.


title: Mestis-kausi 2014–2015

text:
Vähintään 1/3 otteluista
Mestiksen puolivälieriin pääsee 8 joukkuetta. Puolivälierät pelataan otteluparein 1.-8., 2.-7., 3.-6. ja 4.-5.. Ottelut aloitetaan runkosarjassa paremmin sijoittuneen kotikentällä ja jatkoon pääsyyn tarvitaan neljä voittoa (pelataan paras seitsemästä -järjestelmällä). Voittajat jatkavat välieriin. Välierät aloitetaan runkosarjassa paremmin sijoittuneen kotikentällä. Jatkoon päässeistä runkosarjassa parhaiten sijoittunut kohtaa runkosarjassa heikoimmin sijoittuneen ja toiseksi paras kohtaa toiseksi heikoimman.


title: Mestis-kausi 2014–2015

text: Neljä voittoa (pelataan paras seitsemästä -järjestelmällä) välierissä saavuttaneet joukkueet selviävät loppuotteluihin. Välierien hävinneet joukkueet pelaavat runkosarjassa paremmin sijoittuneen kotikentällä yhden ottelun, jonka voittaja voittaa pronssia. Mestiksen loppuottelut aloitetaan runkosarjassa paremmin sijoittuneen kotikentällä. Mestiksen mestaruuteen vaaditaan neljä voittoa (pelataan paras seitsemästä -järjestelmällä).


title: Mestis-kausi 2014–2015

text: Sijoille 9.-10. sijoittuneiden kausi päättyy runkosarjaan.


title: Mestis-kausi 2014–2015

text: 25.3. pelattu ottelu Hokki-Jukurit on Suomen pisin jääkiekko-ottelu, kesto 151:31.


title: Mestis-kausi 2014–2015

text: Vähintään 1/3 otteluista


title: Luettelo valtioista, joissa ei ole asevoimia

text: Tämä on artikkeli valtioista joissa ei ole omia valtiollisia asevoimia vaan valtion puolustuksen hoitaa sopimusvaltio tai valtiolla ei ole ollenkaan omia asevoimia.


title: T. G. Tuhkanen

text: Toivo Gideon Tuhkanen (2. toukokuuta 1877 Jalasjärvi – 4. huhtikuuta 1957 Kajaani) oli suomalainen taidemaalari.


title: T. G. Tuhkanen

text: Tuhkanen on maalannut useita alttaritauluja, kuten:


title: T. G. Tuhkanen

text: Tuhkasen maalauksissa on usein kuvattuna vene rannalla.


title: Kaksoisnimi

text: Kaksoisnimi (yhdistelmäsukunimi, yhdysnimi) on sukunimi, joka on muodostettu avioliiton solmimisen myötä yhdistämällä henkilön siihenastinen sukunimi ja hänen puolisonsa sukunimi.


title: Kaksoisnimi

text: Aikaisemmin Suomessa kaksoisnimiä saattoivat käyttää vain naiset ja edelleen ne ovat naisilla erittäin paljon yleisempiä kuin miehillä, mutta vuodesta 1986 lähtien mieskin on voinut ottaa kaksoisnimen. Kaksoisnimi ei periydy lapselle. Yleensä kaksoisnimessä on ensin henkilön alkuperäinen sukunimi ja sitten puolison sukunimi, mutta päinvastaiseen järjestykseen voidaan myöntää poikkeuslupa. Yleensä nimien välissä on yhdysmerkki.


title: Kaksoisnimi

text: Vuonna 1985 0,3 prosentilla suomalaisista oli käytössään avioliiton myötä muodostettu kaksoisnimi.


title: Signe Lagerborg-Stenius

text: Signe Lagerborg-Stenius (4. huhtikuuta 1870 Helsinki – 15. heinäkuuta 1968 Helsinki) oli suomalainen arkkitehti.


title: Signe Lagerborg-Stenius

text: Signe Lagerborg-Steniuksen vanhemmat olivat Robert Olof Lagerborg (1835–1882) ja Carolina Lovisa Constance Furuhjelm (1837–1912). Hän oli naimisissa vuodesta 1905 arkkitehti Gunnar Steniuksen (1877–1965) kanssa. Heidän poikiansa olivat matemaatikko, filosofi ja professori Erik Stenius ja kaupunkisuunnitteluarkkitehti Olof Stenius (1907–1968).


title: Signe Lagerborg-Stenius

text: Signe Lagerborg-Stenius valmistui arkkitehdiksi 1892 Polyteknillisestä opistosta ja hän opiskeli myös piirustuksenopettajaksi Helsingin yliopistossa. Hän työskenteli yleisten rakennusten ylihallituksessa arkkitehtina 1892–1905. Naimisiinmenon jälkeen hän työskenteli miehensä Gunnar Steniuksen toimistossa sekä toimi myös yksityisenä arkkitehtina ja piirustuksenopettajana.


title: Signe Lagerborg-Stenius

text: Lagerborg-Stenius osallistui aktiivisesti politiikkaan ja hän oli ruotsalaisen kansanpuolueen valtuutettuna Helsingin kaupunginvaltuustossa vuosina 1926–1930 ja 1933–1944. Lagerborg-Stenius oli mukana myös naisasialiikkeen toiminnassa.


title: Luettelo valtioista, jotka ulottuvat kahteen maanosaan

text: Tämä on luettelo valtioista, jotka ulottuvat kahteen maanosaan. Luettelossa ei ole huomioitu niin kutsuttuja merentakaisia alueita tai territorioita (esim. Ranskan merentakaiset alueet tai Guam). Valtiot on listattu sen mukaan, onko niillä maaraja vai meriraja maanosien välillä.


title: Kevin Czuczman

text: Kevin Czuczman (s. 9. tammikuuta 1991 Port Elgin, Ontario, Kanada) on kanadalainen jääkiekkoilija, joka pelaa NHL-joukkue New York Islandersin organisaatiossa.


title: Kevin Czuczman

text: 11. maaliskuuta 2014 New York Islanders teki vapaana agenttina olleen Czuczmanin kanssa kaksivuotisen tulokassopimuksen. Hän teki NHL-debyyttinsä viikkoa myöhemmin 18. maaliskuuta pelaten yli 20 minuuttia 6–0 -tappiossa Minnesota Wildia vastaan.


title: Tarja Leveelahti

text:
Tarja Leveelahti (s. 30. huhtikuuta 1970) on suomalainen entinen pikajuoksija, joka edusti aktiiviurallaan Valkeakosken Hakaa. Hänen valmentajanaan toimi Markku Perttunen.
Leveelahti edusti Suomea vuoden 1988 halli-EM kisoissa Budapestissa, jossa hän juoksi 200 metrin alkuerässään viidenneksi, sekä vuoden 1994 EM-kisoissa Helsingissä, jossa hän jäi 200 metrin alkuerässään seitsemänneksi. Leveelahti oli mukana myös naisten pikaviestijoukkueessa, joka juoksi finaalissa seitsemänneksi ajalla 43,96. SM-kisoissa Leveelahti voitti 100 metrin juoksun pronssimitalin vuonna 1989 ja 200 metrillä hopeaa 1988 ja pronssia kahdesti (1989, 1994). Hän lopetti uransa vuoteen 1995.


title: Brock Nelson

text: Brock Nelson (s. 5. lokakuuta 1991 Warroad, Minnesota, Yhdysvallat) on yhdysvaltalainen jääkiekkoilija, joka pelaa NHL-joukkue New York Islandersissa. Hän on Islandersin ensimmäisen kierroksen varaus . Hän aloitti ammattilaisuransa pelaamalla Bridgeport Sound Tigersissa.


title: Brock Nelson

text: Nelson varattiin numerolla 30 New York Islandersiin. Hän pelasi kauden 2011–2012 lopussa Islandersin farmijoukkue Bridgeport Sound Tigersissa.


title: Brock Nelson

text: Nelson teki NHL-debyyttinsä kaudella 2012–2013 pudotuspeleissä. Ensimmäisen pisteensä hän teki seuraavalla kaudella 8. lokakuuta 2013 syöttämällä Peter Reginin tekemän maalin 6–1 -voitossa Phoenix Coyotesia vastaan. Ensimmäinen maali syntyi neljä päivää myöhemmin 22. lokakuuta Vancouver Canucksia vastaan.


title: Brock Nelson

text: Nelson pelasi täyden kauden NHL:ssä kaudella 2014–2015 ja teki 82 runkosarjaottelussa tehopisteet 20+22=42.


title: Brock Nelson

text: Nelson edusti Yhdysvaltain U20 maajoukkuetta nuorten maailmanmestaruuskilpailuissa 2011. Hän auttoi maansa pronssimitalille saaden viidessä pelissä yhden syöttöpisteen. Aikuisten MM-kisoissa Nelson oli voittamassa pronssia Tšekissä 2015, jossa hän oli tehoilla 6+4=10 joukkueensa paras pistemies.


title: Mike Halmo

text: Michael Halmo (s. 15. toukokuuta 1991 Waterloo, Ontario, Kanada) on kanadalainen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan vasen laitahyökkääjä. Halmo on pelannut urallaan myös 20 NHL-ottelua New York Islandersissa kaudella 2013–2014.


title: Mike Halmo

text: Halmo vietti juniorivuotensa pääosin kotikaupungissaan Ontarion Waterloossa. Hän pelasi Waterloo Wolvesin joukkueessa, kunnes Owen Sound Attack varasi Halmon 88. pelaajana OHL:n varaustilaisuudessa 2007. Hän pelasi kauden 2007–2008 MWJHL-junioriliigan Waterloo Siskinsissä. Halmo siirtyi Sound Attackin OHL-joukkueeseen kaudeksi 2008–2009, jolloin hän teki runkosarjassa kahdeksan tehopistettä. Kaudella 2009–2010 Halmo teki runkosarjassa 29 tehopistettä ja hän myös voitti joukkueensa sisäisen jäähypörssin 121 rangaistusminuutillaan. Kaudella 2010–2011 hän teki runkosarjassa 43 tehopistettä. Halmo voitti kauden päätteeksi OHL:n mestaruuden, J. Ross Robertson Cupin.


title: Mike Halmo

text: Kaudella 2011–2012 Halmo nousi Sound Attackin kapteeniksi. Hän voitti joukkueen sisäisen piste-, maali- ja syöttöpörssin tehoilla 40+45=85, joilla Halmo jakoi koko OHL:n maalipörssin kahdeksannen sijan Niagara IceDogsin Andrew Agozzinon ja Saginaw Spiritin Josh Shallan kanssa sekä pistepörssin yhdeksännen sijan London Knightsin Seth Griffithin, Kitchener Rangersin Tobias Riederin ja Saginaw Spiritin Vincent Trocheckin kanssa. Hän voitti myös Sound Attackin sisäisen tehotilaston lukemalla +24 sekä sisäisen jäähypörssin 162 minuutillaan, joilla Halmo sijoittui koko OHL:n jäähypörssissä viidenneksi. Runkosarjan kolmanneksi viimeisellä kierroksella, 10. maaliskuuta 2012 hän taklasi Sarnia Stingin Nail Jakupovia päähän. Halmo sai teostaan kymmenen ottelun pelikiellon ja hänen kautensa OHL:ssä päättyi tähän.


title: Mike Halmo

text: Samana päivänä ennen viimeistä OHL-otteluaan Halmo teki kolmivuotisen tulokassopimuksen New York Islandersin kanssa. Kärsittyään pelikieltonsa OHL:ssä hän siirtyi huhtikuussa amatööritry-out -sopimuksella AHL-joukkue Bridgeport Sound Tigersin vahvuuteen. Halmo pelasi siellä loppukeväänä viisi runkosarjaottelua tehden yhden maalin. Hän pelasi joukkueen vahvuudessa myös koko kauden 2012–2013, joka oli Halmon varsinainen tulokaskausi AHL:ssä ja se toi 46 runkosarjaottelussa tehot 5+9=14.


title: Mike Halmo

text: Kaudella 2013–2014 Halmo oli Sound Tigersin toiseksi paras maalintekijä ja kolmanneksi paras pistemies tehoilla 18+20=38. Hän jakoi myös joukkueen sisäisen tehotilaston voiton Matt Donovanin kanssa lukemalla +11. Helmikuussa 2014 Halmo nostettiin yhdessä Ryan Stromen ja Anders Leen kanssa Islandersin NHL-joukkueen vahvuuteen paikkaamaan loukkaantumisia. Halmo pelasi siellä kauden aikana kaikkiaan 20 runkosarjaottelua tehden yhden maalin. Hän teki NHL-debyyttinsä 27. helmikuuta 2014 Toronto Maple Leafsia vastaan. Halmo sai ottelussa jääaikaa 9.01 minuuttia. NHL-uransa avausmaalin Halmo teki 1. huhtikuuta 2014 Florida Panthersia vastaan. Kaudella 2014–2015 hän toimi Sound Tigersin varakapteenina ja pelasi koko kauden joukkueen vahvuudessa. Halmo pelasi kauden aikana vain 33 runkosarjaottelua joulukuussa 2014 tulleen ylävartalovamman vuoksi, mikä piti hänet sivussa 31 ottelun ja noin kolmen kuukauden ajan. Heinäkuussa 2015 Halmo teki Islandersin kanssa vuoden mittaisen ja kaksisuuntaisen jatkosopimuksen.


title: Mike Halmo

text: Halmo pelasi kauden 2015–2016 kokonaan Bridgeport Sound Tigersin AHL-joukkueen vahvuudessa ja toimi joukkueen varakapteenina. Hän oli tehoilla 22+19=41 Sound Tigersin toiseksi paras maalintekijä ja Halmo jakoi joukkueen sisäisen pistepörssin kolmannen sijan James Wrightin kanssa. Heinäkuussa 2016 hän teki vapaana agenttina vuoden mittaisen ja kaksisuuntaisen sopimuksen Tampa Bay Lightningin kanssa. Halmo pelasi koko kauden 2016–2017 farmijoukkue Syracuse Crunchissa, joiden kolmanneksi paras maalintekijä hän oli 16 osumallaan.


title: Mike Halmo

text: Kauden 2017–2018 kynnyksellä Halmo siirtyi vuoden mittaisella sopimuksella Itävallan Erste Bank Eishockey Ligan italialaisjoukkue HC Bolzanoon. Hän oli joukkueen paras pistemies tehoilla 19+29=48. Halmo voitti kauden päätteeksi EBEL:n mestaruuden. Kaudeksi 2018–2019 hän siirtyi vuoden mittaisella sopimuksella SM-liigajoukkue Tampereen Ilvekseen.


title: Mike Halmo

text: Elite Prospects -sivuston Erik K. Pirin mukaan Halmo on tanakka laitahyökkääjä, joka pelaa röyhkeästi ja työteliäästi, eikä epäröi tarvittaessa tapella. Halmolla on kuitenkin myös kohtuullisen hyvät hyökkäyspään taidot.


title: The Hype Machine

text: The Hype Machine on MP3-blogeja kokoava musiikkitietokanta. Käyttäjät voivat kuunnella musiikkikappaleita suoratoistona sivustolta käsin ja tallentaa niitä suosikit-listalleen. Sivustolle löytyy myös samanniminen kännykkäsovellus, joka muiden ominaisuuksiensa lisäksi sallii useimpien kappaleiden toiston offline-tilassa.


title: The Hype Machine

text: The Hype Machinen loi alun perin Anthony Volodkin, toisen vuoden tietotejänkäsittelytieteen opiskelija vuonna 2005 luoma musiikkitietokanta. Volodkinin omien sanojen mukaan The Hype Machine syntyi hänen "turhautumisestaan musiikkilehtiä ja radioasemia kohtaan". Volodkin tutustui musiikkiblogeihin Stereogumin ja Music for Robotsiin, ja oli ällistynyt huomatessaan, että Internetistä löytyi ihmisiä, jotka käyttivät aikaansa kirjoittaakseen musiikista ja lisätäkseen kappaleita yleisön kuunneltavaksi. Volodkin halusi löytää keinon yhdistää tämän kaikki yhdelle sivulle, ja niin sai alkunsa Hype Machine. Volodkin lähetti sivuston linkin muutamille online-musiikin edelläkävijöille saadakseen palautetta - palautteen sijaan musiikkibloggarit julkaisivat linkin sivustoillaan, ja niin Hype Machine tuli julkistetuksi omine aikoineen.


title: The Hype Machine

text: The Hype Machine kokoaa viimeksi julkaistut musiikkikappaleet noin 1500:n musiikkiblogin listasta ja lataa ne etusivulleen. Jokaisen julkaistun kappaleen vieressä on linkki verkkokauppoihin, kuten iTunesiin, eMusiciin ja Amazon.comiin, mistä käyttäjät voivat halutessaan ostaa kappaleen. Ostoksista syntyneet komissiot muodostavat yhden The Hype Machinen päätulonlähteistä. Rekisteröityneet käyttäjät voivat "tykätä" (love) kappaleista, mikä tallentaa ne heidän henkilökohtaiselle suosikit-listalleen. Sivustolla on valittavana 13 eri musiikkigenreä. Sen lisäksi käyttäjät voivat lajitella kappaleita "viimeisimpien", "tuoreimpien", "vain remixien" ja "ei remixien" perusteella, sekä selata blogeja omasta kotimaastaan. The Hype Machine tarjoaa myös täyden luottelon listaamistaan musiikkiblogeista. Vuodesta 2008 lähtien sivustolla on myös ollut mahdollista seurata omien ystävien kuuntelemaa musiikkia. Jotkut artistit myös tarjoavat oman "sivunsa" Hype Machinessa, mikä sallii käyttäjien "seurata" tai "tykätä" suosikkiartistiensa kappaleita ja soittolistoja.


title: The Hype Machine

text: Sivuston kävijämäärät nousivat tasaisesti julkaisemisen jälkeen, ja vuonna 2011 sivustolla kävi 2 miljoonaa yksittäistä käyttäjää joka kuukausi. Tammikuussa 2013 The Hype Machine alkoi tehdä yhteistyötä SoundCloudin kanssa, tarjoten musiikkibloggaajien saataville uusia ennakkojulkaistuja kappaleita. 11. toukokuuta 2011 The Hype Machine julkaisi sovelluksen iPhonelle, ja vuonna 2013 vastaava sovellus tuli mahdolliseksi Blackberry 10:lle. Hypegram, Microsoft Windowsille ja Max OS X:lle tarkoitettu sovellus Hype Machinesta, julkaistiin vuonna 2012. Hype Machinella on nyt myös sovellus Spotifylle, mikä sallii käyttäjien pääsyn sivulle suoraan Spotifysta käsin.


title: The Hype Machine

text: The Hype Machine


title: The Hype Machine

text: How to use The Hype Machine? -video


title: Edistyspuolue (Islanti)

text: Edistyspuolue () on islantilainen liberaali ja keskustalainen poliittinen puolue. Edistyspuolueen nykyinen puheenjohtaja on Sigurður Ingi Jóhannsson, joka valittiin puheenjohtajaksi 2. lokakuuta 2016.


title: Edistyspuolue (Islanti)

text: Edistyspuolueen juuret ovat agraariudessa, mutta se on pitkälti omaksunut liberaalipuolueen aseman poliittisessa kentässä. Suuri osa puolueen kannatuksesta tulee kuitenkin yhä maanviljelijöiltä ja kalastajilta. Edistyspuolue perustettiin vuonna 1916 kahden agraaripuolueen, Maanviljelijöiden puolueen () ja Itsenäisten maanviljelijöiden (), yhdistyessä.


title: Edistyspuolue (Islanti)

text: Useimmin Edistyspuolue on ollut Islannin toiseksi suurin puolue ja muodostanut usein koalitiohallituksen keskusta-oikeistolaisen Itsenäisyyspuolueen tai keskusta-vasemmistolaisten puolueiden kanssa.


title: Hugo Lindberg

text: Carl Hugo Lindberg (16. helmikuuta 1863 – 27. tammikuuta 1932) oli suomalainen arkkitehti.


title: Hugo Lindberg

text: Hugo Lindbergin vanhemmat olivat varatuomari Karl Henrik Lindberg ja Betty Antoinette Lindqvist. Hän oli naimisissa Alfhild Lindbergin (1871–1935) kanssa, perheen pojasta Kaj Henrik Rainer Florentin Lindbergistä (s. 1901) tuli sisätauteihin erikoistunut lääketieteen ja kirurgian tohtori. Lindberg työskenteli yleisten rakennusten ylihallituksessa arkkitehtina. Hän tutki graniitin käyttöä rakennusaineena ja myötävaikutti siihen, että 1900-luvun alun Suomen jugend-arkkitehtuurissa alettiin käyttää luonnonkiveä rakennusten materiaalina. Lindberg sai vuonna 1919 ensimmäisenä Suomessa yliarkkitehdin arvonimen.


title: Erkki Kuorikoski

text: Erkki Kuorikoski (1813 – 1889) oli suomalainen kirkonrakentaja. Hän kuului Kuorikosken kirkonrakentajasukuun jonka tunnetuin edustaja oli Jaakko Kuorikoski.


title: Erkki Kuorikoski

text: Erkki Kuorikoski hallitsi puurakentamisen lisäksi tiili- ja kivirakentamisen tekniikat ja osasi myös itse laatia piirustuksia ja kustannusarvioita. Muista kirkonrakentajista poiketen Kuorikoski rakensi ja korjasi myös kivikirkkoja.


title: Game & Wario

text: Game & Wario on Nintendon julkaisema partypeli, joka julkaistiin alun perin 28. maaliskuuta 2013 Japanissa ja myöhemmin myös Pohjois-Amerikassa, Euroopassa ja Australiassa. Peli on uusin osa "WarioWare"-pelisarjaa. Peli sisältää yhteensä 16 minipeliä, joista 12 on yksinpelattavia ja 4 moninpelattavia.


title: Game & Wario

text: Peli sisältää myös moninpelitilan, jossa pelaajat kilpailevat vuorotellen toisiaan vastaan minipeleissä. Moninpeliä voi pelata enimmillään viisi pelaajaa.


title: Game & Wario

text: Peli on saanut ristiriitaisen vastaanoton. Sillä on GameRankingsin sivuilla 61,30 % keskiarvo ja Metacriticin sivuilla 61 % keskiarvo. IGN antoi pelille arvosanaksi 5.1/10. Suomessa Pelaajalehti antoi pelille arvosanaksi 4/10, Dome.fi 2,5/5 ja V2.fi 58/100.


title: Eric Blum

text: Eric Ray Blum (s. 13. kesäkuuta 1986 Pfaffnau, Sveitsi) on sveitsiläis-japanilainen jääkiekkopuolustaja, joka pelaa National League A -joukkue SC Bernissä. Hän toimii joukkueen kapteenina. Elite Prospects -sivuston Rafik Solimanin mukaan Blum on hyökkäävä puolustaja, jonka vahvuuksiin kuuluu pelisilmä ja -näkemys, ruuhkapelaaminen, pelinavaaminen, laukaus, laitaväännöt, rauhallisuus sekä luistelu. Hänen heikkouksiinsa kuuluu pieni koko ja voiman puute.


title: Eric Blum

text: Blumin kasvattajaseura on Grasshopper Club. Hän debytoi seuran miesten joukkuessa 17-vuotiaana Sveitsin toiseksi korkeimmalla sarjatasolla National League B:ssa kaudella 2003–2004, jolloin Blumin tulokaskausi toi 39 runkosarja- ja kuudessa playoff-ottelussa tehot 1+3=4. Kolmen GCK:ssa vietetyn vuoden jälkeen hän siirtyi kaudeksi 2006–2007 sarjatasoa ylemmäs National League A -joukkue SCL Tigersiin, jossa tulokaskausi toi 41 runkosarja- ja yhdeksässä karsintasarjan ottelussa tehot 1+1=2.


title: Eric Blum

text: Neljän Langnau-kauden jälkeen Blum siirtyi kaudeksi 2010–2011 Kloten Flyersiin. Kaudella 2011–2012 hän edusti joukkuetta myös Spengler Cupissa. Kaudella 2012–2013 Blum voitti Klotenin sisäisen tehotilaston lukemalla +16. Kaudella 2013–2014 hän jakoi tehoilla 6+15=21 NLA:n puolustajien pistepörssin kahdeksannen sijan kolmen muun pelaajan kanssa.


title: Eric Blum

text: Kaudeksi 2014–2015 Blum siirtyi kolmivuotisella sopimuksella SC Bernin riveihin. Hän nousi joukkueen kapteeniksi. Blum sijoittui tehoilla 2+23=25 NLA:n puolustajien pistepörssissä kuudenneksi. Media valitsi hänet liigan tähdistökentälliseen. Blum voitti kauden aikana myös Sveitsin Cupin. Kaudella 2015–2016 hän jatkoi Bernin varakapteenina ja oli joukkueen tehokkain puolustaja tehoilla 4+24=28, joilla Blum sijoittui NLA:n puolustajien pistepörssissä viidenneksi. Hän voitti kauden päätteeksi Sveitsin-mestaruuden ja media valitsi Blumin liigan tähdistökentälliseen. Myös kauden 2016–2017 päätteeksi hän voitti Sveitsin-mestaruuden.


title: Eric Blum

text: Blum nimettiin kaudeksi 2017–2018 taas Bernin kapteeniksi.


title: Eric Blum

text: Blum edusti Sveitsiä Pyeongchangin olympiakisoissa 2018 sekä MM-kilpailuissa vuosina 2013, 2014, 2015 ja 2016, joista ensimmäinen turnaus päättyi hopeaan. Yhteensä hän on pelannut 90 A-maaottelua tehopistein 7+13=20.


title: Eric Blum

text: Blum pelasi myös alle 20-vuotiaiden MM-kilpailuissa vuonna 2006 sekä alle 18-vuotiaiden I-divisioonan MM-kilpailuissa vuonna 2004, jolloin hän voitti A-lohkon kultaa ja oli nostamamassa Sveitsiä seuraavaksi vuodeksi A-sarjaan.


title: Eric Blum

text: Blumin isä on sveitsiläinen ja äiti japanilainen.


title: Peloponnesos (alue)

text: Peloponnesos () eli Peloponnesoksen alue (Περιφέρεια Πελοποννήσου, "Periféreia Peloponnísou") on yksi Kreikan aluehallinnon kolmestatoista alueesta. Se kuuluu Peloponnesoksen, Länsi-Kreikan ja Jooniansaarten hajautetun hallinnon alueeseen ja sen pääkaupunki on Trípoli.


title: Peloponnesos (alue)

text: Hallintoalue kattaa suuren osan Peloponnesoksen niemimaasta, josta se on saanut nimensä. Niemimaan läntiset osat kuuluvat kuitenkin Länsi-Kreikan alueeseen ja pieni osa niemimaan koillisosasta Attikan alueeseen. Alueen pinta-ala on 15 490 neliökilometriä ja asukasluku 577 903 (vuonna 2011).


title: Peloponnesos (alue)

text: Vuoden 2011 alusta lähtien alue on jaettu alueyksiköihin ja kuntiin seuraavasti:


title: Maanpako ja valtakunta

text: Maanpako ja valtakunta () on ranskalaisen Albert Camuksen vuonna 1957 julkaistu novellikokoelma. Kokoelmassa on kuusi Camuksen novellia:Suomessa Otava on julkaissut novellikokoelman ensin yhdessä Camuksen Sivullinen-romaanin kanssa ja myöhemmin itsenäisenä kokoelmana.


title: Lauri Friari

text: Lauri Friari (s. 29. huhtikuuta 1966) on suomalainen kestävyysjuoksija. Hänen seuransa on Mikkelin Kilpa-Veikot ja hän vastaa itse omasta valmennuksestaan. SM-tasolla Friari on voittanut maratonilla kaksi kultaa ja kaksi hopeaa. Kullat ovat vuosilta 1998 sekä 1999 ja hopeat vuosilta 1995 sekä 2000.


title: Asmo Ahola

text: Asmo Ahola (s. 22. elokuuta 1964 Valkeala) on suomalainen kestävyysjuoksija. Vuodesta 2006 lähtien hänen seuranaan on ollut Endurance Ultrarunning Team Finland ja hän on vastannut omasta valmennuksestaan vuodesta 1990 lähtien. SM-tasolla Ahola on voittanut hopeaa maratonilla vuonna 1999. Lisäksi hän on edustanut Suomea ultrajuoksun arvokisoissa 100 kilometrin matkalla kolmeen otteisiin. EM-kisoissa Ahola on ollut mukana vuosina 2005 ja 2006 sekä MM-kisoissa vuonna 2010.


title: Jaakko Aaltonen

text: Jaakko Viljami Aaltonen (s. 1. lokakuuta 1974 Orimattila) on aktiiviuransa jo päättänyt suomalainen 400 metrin aitajuoksija. Kilpauransa aikana hän edusti Orimattilan Jymyä ja hänen valmentajanaan toimi vuonna 2001 lähtien Petteri Jouste. Kalevan kisoista Aaltonen saavutti 400 metrin aitajuoksussa kultaa vuonna 1997 sekä hopeaa vuosina 1998 ja 1999. Lisäksi hän saavutti urallaan sisäratojen SM-kisoista hopeaa 400 metrin aidoissa vuonna 2001 sekä kaksi pronssia 300 metrin aitajuoksussa vuosina 1995 ja 2000. Virallisissa kilpailuissa Aaltonen ei ole kilpaillut vuoden 2003 jälkeen.


title: Elina Risto

text: Elina Risto (s. 17. syyskuuta 1978) on aktiiviuransa jo lopettanut suomalainen kilpakävelijä. Hän edusti vuodesta 1997 lähtien Oulun Pyrintöä ja hänen valmentajanaan toimi koko hänen uransa ajan Pentti Pirjetä. Kalevan kisoista Risto saavutti 10 kilometrin kävelyssä hopeaa vuonna 1999 sekä pronssia vuonna 1998. Lisäksi hän saavutti sisäratojen SM-kilpailuista 3 000 metrin kävelyssä kolme perättäistä kultaa vuosina 1997, 1998 ja 1999. Virallisissa kilpailuissa Risto ei ole esiintynyt vuoden 2001 jälkeen.


title: Misurinajärvi

text: Misurinajärvi ("Lago di Misurina") on järvi Pohjois-Italian Veneton alueella olevassa Bellunon maakunnassa. Järvi on matkailijoiden suosiossa, ja sen rannoilla on useita hotelleja. Näyttävän taustan Misurinajärvelle antaa Lavaredovuoren kolme terävää huippua, Tre Cime di Lavaredo. Kesällä järvellä purjehditaan ja kalastetaan. Talvisin järven ollessa jäässä lähistöllä on hotellien asukkaille tarjolla useita laskettelu- ja hiihtokeskuksia. Misurinajärven jäällä järjestettiin Cortina d’Ampezzon vuoden 1956 talviolympialaisten pikaluistelukilpailut.


title: Denis Hollenstein

text: Denis Hollenstein (s. 15. lokakuuta 1989 Zürich, Sveitsi) on sveitsiläinen jääkiekkoilija, joka pelaa National League A -joukkue EHC Klotenissa. Hän toimii joukkueen kapteenina. Hollenstein on pelipaikaltaan vasen laitahyökkääjä. Elite Prospects -sivuston Ulf Anderssonin vuonna 2013 tekemän analyysin mukaan hänen vahvuuksiinsa kuuluu nopeus, kädet ja pelisilmä.


title: Denis Hollenstein

text: Hollenstein on EHC Klotenin kasvatti. Hän pelasi ensimmäiset miesten pelinsä Sveitsin kolmanneksi korkeimmalla sarjatasolla 1. Ligan EHC Bülachissa lainalla Klotenin A-nuorista kaudella 2006–2007. OHL-joukkue Guelph Storm varasi Hollensteinin 32. pelaajana . Hän pelasi siellä kaksi seuraavaa kautta.


title: Denis Hollenstein

text: Kaudeksi 2009–2010 Hollenstein palasi kasvattajaseuraansa Kloten Flyersiin, jossa hän pelasi National League A:n tulokaskautensa tehden 28 runkosarjaottelussa tehot 6+8=14 sekä kymmenessä playoff-ottelussa tehot 1+1=2. Hollenstein palkittiin kauden päätteeksi liigan parhaana tulokkaana. Kaudella 2011–2012 hän oli tehoilla 12+25=37 Klotenin toiseksi paras pistemies Tommi Santalan jälkeen. Hollenstein voitti myös joukkueen sisäisen tehotilaston lukemalla +15. Kaudella 2013–2014 hän jatkoi uraansa peräti nelivuotisella sopimuksella Genève-Servette HC:ssä. Hollenstein oli joukkueen kolmanneksi paras pistemies tehoilla 10+27=37 ja edusti Servetteä kauden aikana myös Spengler Cupissa, jonka joukkue voitti.


title: Denis Hollenstein

text: Hollensteinin visiitti Genèvessä jäi lopulta vain vuoden mittaiseksi, kun hän palasi kevääseen 2017 asti ulottuvalla sopimuksella Kloteniin kaudeksi 2014–2015. Hollenstein voitti joukkueen sisäisen piste- ja syöttöpörssin tehoilla 8+21=29 sekä sisäisen tehotilaston lukemalla +15. Kaudella 2015–2016 hän nousi Klotenin kapteeniksi. Hollenstein oli joukkueen toiseksi paras pistemies Tommi Santalan jälkeen tehoilla 14+23=37. Kaudeksi 2016–2017 Kloten Flyers palasi EHC Kloten nimeen. Hollenstein oli joukkueen toiseksi paras pistemies Drew Shoren jälkeen tehoilla 23+21=44. Hän jakoi NLA:n maalipörssin neljännen sijan EV Zugin Lino Martschinin kanssa. Hollenstein voitti myös Klotenin sisäisen tehotilaston lukemalla +15.


title: Denis Hollenstein

text: Kaudeksi 2018–2019 Hollenstein teki peräti viisivuotisen sopimuksen ZSC Lionsin kanssa.


title: Denis Hollenstein

text: Hollenstein edusti Sveitsiä Sotšin olympiakisoissa 2014 ja Pyeongchangin olympiakisoissa 2018 sekä MM-kilpailuissa vuosina 2012, 2013, 2014, 2015, 2016 ja 2017. Vuoden 2013 turnaus päättyi hopeaan. Yhteensä hän on pelannut 111 A-maaottelua tehopistein 33+38=71. Hollenstein on toiminut myös Sveitsin kapteenina Euro Hockey Challengen otteluissa keväällä 2015.


title: Denis Hollenstein

text: Hollenstein pelasi myös alle 20-vuotiaiden MM-kilpailuissa vuonna 2008 sekä alle 18-vuotiaiden MM-kilpailuissa vuonna 2007. Hollenstein pelasi myös alle 18-vuotiaiden Ivan Hlinkan muistoturnauksessa vuonna 2006.


title: Denis Hollenstein

text: Hollensteinin pikkuveli Marc on pelannut myös jääkiekkoa. Veljesten isä Felix Hollenstein toimi pitkään Klotenin kapteenina ja hän pelasi omalla urallaan myös useita miesten arvokisoja. Sittemmin Felix on toiminut mm. Klotenin päävalmentajana.


title: Captain Toad: Treasure Tracker

text: Captain Toad: Treasure Tracker on Nintendo EAD Tokion kehittämä toiminta-pulmapeli, jonka Nintendo julkaisi loppuvuonna 2014 Wii U:lle. Euroopassa peli julkaistiin alkuvuodesta 2015. Peli paljastettiin ensi kerran E3-messuilla 2014. Pelissä päähenkilö on "Super Mario Galaxyssä" ensiesiintymisensä tehnyt Captain Toad, jonka kuuluu läpäistä erilaisia kenttiä, jotka vaativat ongelmanratkaisutaitoa. Kentät ovat "Super Mario 3D Worldin" bonustasojen kaltaisia laajennetussa muodossa.


title: Global World Series 1957

text: Global World Series 1957 oli kolmas ja laatuaan viimeinen International Baseball Congressin järjestämä baseballin ei-ammattilaisten maailmanmestaruusturnaus. Se pelattiin edellisvuosista poiketen Detroitin Briggs Stadiumilla, Yhdysvalloissa 13.-19. syyskuuta 1957. Kilpailuun osallistui edelleen kahdeksan joukkuetta eri puolilta maailmaa. Isäntämaan edustajana oli tällä kertaa Plymouth Oilers, Sinton, Texas. Mukana olivat joukkueet samoista maista kuin edellisellä kerralla pois lukien Puerto Rico, jonka tilalla pelasi Venezuela.


title: Global World Series 1957

text: Turnauksessa käytettiin systeemiä, jossa joukkue putosi kilpailusta kärsittyään kaksi tappiota. Kolmannen kerran avausottelussa kohtasivat Kanada ja Japani. Japani voitti ottelun 13 vuoroparin väännön jälkeen. Samat joukkueet kohtasivat lopulta myös finaalissa ja jatkovuoroja tarvittiin silloinkin.


title: Global World Series 1957

text: Kanada pudotti isäntämaan joukkueen tylysti jatkosta. Ottelu päättyi 7. vuoroparissa ns. mercy rule -säännön (8 juoksun ero) perusteella. Venezuelan voitto Japanista tarkoitti kolmen joukkueen jäämistä mukaan peliin, kaikilla yksi tappio. Yhdysvaltain joukkue jäi näin ollen turnauksessa neljänneksi.


title: Global World Series 1957

text: Global World Series Champion 1957


title: Riitta-Liisa Bovellan

text: Riitta-Liisa Bovellan (s. 30. tammikuuta 1972) on suomalainen entinen pikajuoksija. Hän edusti aktiiviurallaan ensin Haukiputaan Veikkoja ja vuodesta 1986 alkaen Oulun Pyrintöä.


title: Riitta-Liisa Bovellan

text: Bovellan voitti urallaan kolme SM-mitalia. Vuonna 1991 hän sai pronssia 400 metrin juoksussa ajalla 54,03. Vuonna 1993 Lahden SM-viesteissä Bovellan voitti Pyrinnön joukkueessa pronssia 4x400m viestissä ja hopeaa 4x800m viestissä. Näiden lisäksi hän voitti vuoden 1992 SM-hallikisoissa hopeaa 400 metrillä. Bovellan lopetti uransa vuoteen 1994.


title: Frank Gambale

text: Frank Gambale (s. 22. joulukuuta 1958) on australialainen fuusiokitaristi.


title: Yoshi’s Woolly World

text: Yoshi’s Woolly World on Good-Feelin kehittämä tasohyppelypeli, jonka Nintendo julkaisi Wii U:lle vuonna 2015. Pelin päähahmo on Yoshi. Peli sisältää moninpelin.


title: Yoshi’s Woolly World

text: Pelissä Yoshi lähtee pelastamaan villakavereitaan Kamekin ja Baby Bowserin kynsistä.


title: Yoshi’s Woolly World

text: Pelistä tehtiin uudelleenjulkaisu Poochy & Yoshi's Woolly World Nintendo 3DS -käsikonsolille. Peli on muuten täysin samanlainen, mutta siinä toimii Yoshin apurina Poochy-koira.


title: Selim Ben Djemia

text: Selim Ben Djemia (, s. 29. tammikuuta 1989 Thiais) on tunisialainen jalkapalloilija. Puolustajana pelaava Ben Djemia edustaa Ranskan Ligue 2:ssa pelaavaa Lavalia.


title: Selim Ben Djemia

text: Ben Djemia syntyi Ranskassa, mutta aloitti jalkapalloilun Italiassa jo juniorina. Hän pelasi US Pergolettesen ja Genoan junioreissa. Ben Djemia nousi Genoan edustukseen kaudella 2008–2009, mutta ei pelannut otteluakaan. Seuraavalla kaudella hän siirtyi lainasopimuksella Padovaan, jossa Ben Djamia pelasi viisi sarjaottelua. Myös kaudella 2010–2011 Ben Djamia pelasi lainalla, tällä kertaa Frosinonessa, jossa peliaikaa tuli enemmän pelattuaan 18 sarjaottelua Serie B:ssä. Elokuussa 2011 Ben Djamia siirtyi jälleen lainalle, mutta tällä kertaa ranskalaiseen Red Stariin. Ben Djamia ei kuitenkaan ehtinyt pelata pitkään Championnat National tasolla, jossa hänelle kertyi neljä ottelua palattuaan jo joulukuussa 2011 takaisin Genoaan. Pian kuitenkin tammikuussa 2012 Ben Djamia siirtyi lainalle Romaniaan. Hän pelasi puolivuotta Petrolul Ploieștin riveissä ja sittemmin kauden 2012–2013 Astra Giurgiun riveissä.


title: Selim Ben Djemia

text: Heinäkuussa 2013 Ben Djamia siirtyi ilmaissiirrolla Ranskan Ligue 2:een Lavalin riveihin.


title: Selim Ben Djemia

text: Ben Djamia pelasi ensimmäisen maaottelunsa Tunisian paidassa 28. toukokuuta 2014 Etelä-Koreaa vastaan.


title: Selim Ben Djemia

text: Ben Djamia on edustanut aikaisemmin Tunisian nuorten maajoukkuetta vuoden 2009 Välimeren kilpailuissa.


title: Mario Party 10

text: Mario Party 10 on Nintendon "Mario Party"-pelisarjaan kuuluva peli, joka julkaistiin 20.3.2015 Wii U:lle. Peli julkistettiin E3-messuilla 2014.


title: Kirby and the Rainbow Curse

text: Kirby and the Rainbow Curse on Nintendon kehittämä ja julkaisema tasohyppely, joka julkaistiin vuonna Wii U -konsolille. Peli julkistettiin E3-messuilla 2014. Peli on osa "Kirby"-pelisarjaa, joissa esiintyy Kirby-hahmo.


title: Viomysiini

text: Viomysiini (VM) on antibiootti. Se on suuresti kanamysiinin ja streptomysiinin kaltainen, mutta SM:aa heikompitehoisempi. Edellisten tapaan, sitä saatettiin käyttää tuberkuloosin hoitoon, muttei juuri ensisijaisesti. Tämän lääkkeen haittavaikutukset olivat nekin samantyyppisiä.


title: Viomysiini

text: Viomysiinin toksisuus oli suurta, ja se saattoi vahingoittaa munuaisia ja/tai kuulohermoa. Yleensä viomysiinin käyttöönotto tuberkuloosia hoidettaessa, oli johtunut hoidettavan tbc:n bakteerikannan hoitoresistenssistä. Lääke ruiskutettiin sulfaattina ja pistoksina lihakseen eli intramuskulaarisesti. Annos oli 2 grammaa, joka jaettiin kahteen osaan. Lääkettä annosteltiin kolmasti viikossa.


title: Scott Mendoker

text: Scott Mendoker on tuubansoittaja. Hän on esiintynyt tai levyttänyt muiden muassa New Yorkin filharmonikkojen, Metropolitan-oopperan, Chicagon sinfoniaorkesterin ja Boston Popsin kanssa. Hän on myös pitänyt resitaaleja ja esiintynyt vierailevana solistina. Hän on muun muassa kantaesittänyt David Sampsonin teoksia ja David Holsingerin konserton.


title: Scott Mendoker

text: Mendoker opettaa Hartfordin yliopiston Hartt Schoolissa.


title: Intravaginaalinen

text: Intravaginaalinen on lääkkeen antotapa naisen emättimen eli vaginan kautta. Esimerkiksi emätinpuikko on tätä varten. Sillä voidaan hoitaa esimerkiksi paikallisia tulehduksia taikka hiivasieni-infektiota.


title: Jordan Ayew

text: Jordan Pierre Ayew (s. 11. syyskuuta 1991 Marseille, Ranska) on ghanalainen jalkapalloilija. Hän edustaa Englannin Valioliigassa pelaavaa Swansea Cityä ja on pelipaikaltaan hyökkääjä.


title: Jordan Ayew

text: Myös Ayewin vanhempi veli André Ayew on jalkapalloilija. Heidän isänsä on entinen jalkapalloilija Abédi Pelé.


title: Jordan Ayew

text: Ayew liittyi Olympique de Marseillen nuorisoakatemiaan vuonna 2006. Kolme vuotta myöhemmin hän solmi kolmivuotisen ammattilaissopimuksen seuran kanssa. Ayew pelasi ensimmäisen ottelunsa edustusjoukkueessa 16. joulukuuta 2009 Lorientia vastaan. Hän teki samassa ottelussa myös ensimmäisen maalinsa.


title: Jordan Ayew

text: 6. tammikuuta 2014 Ayew siirtyi loppukauden kestävällä lainasopimuksella Sochauxiin. Kauden 2014–2015 hän pelasi Lorientissa joukkueessa.


title: Jordan Ayew

text: Kesällä 2015 Ayew teki viisivuotisen sopimuksen Aston Villan kanssa.


title: Jordan Ayew

text: Tammikuussa 2017 Ayew siirtyi 3,5-vuotisella sopimuksella Swansea Cityn riveihin.


title: Johan Axel Cedercreutz

text: Johan Axel Cedercreutz (28. tammikuuta 1801 Västerås – 7. joulukuuta 1863 Helsinki) oli ruotsalaissyntyinen kenraalimajuri ja vapaaherra, joka toimi sotilasuransa jälkeen Turun ja Porin läänin kuvernöörinä. Hän osallistui myös vuoden 1863 säätyvaltiopäiville.


title: Johan Axel Cedercreutz

text: Cedercreutz palveli vuosina 1819–1822 I Jalkaväkirykmentin Turun pataljoonassa, josta hänet siirrettiin Henkikaartin suomenmaalaiseen rykmenttiin Pietariin. Vuonna 1841 Cedercreutz ylennettiin everstiksi ja hän siirtyi Varsovassa toimineeseen Henkikaartin Liettuan rykmenttiin. Cedercreutz määrättiin Pietariin sotalaitoksen rakennusinstituuttiin vuonna 1843, jonka jälkeen hän työskenteli vielä 1850-luvulla Venäjän tie- ja vesikulkulaitoksen palveluksessa sekä rautateillä poliisimestarina, kunnes erosi armeijan palveluksesta vuonna 1858.


title: Johan Axel Cedercreutz

text: Huhtikuussa 1858 Cedercreutz nimitettiin Turun ja Porin läänin virkaatekeväksi kuvernööriksi ja hänen virkansa vakinaistettiin maaliskuussa 1863.


title: Johan Axel Cedercreutz

text: Cedercreutz teki itsemurhan joulukuussa 1863 ollessaan sukunsa edustajana Helsingissä pidetyillä valtiopäivillä. Hän oli jo viikkojen ajan kärsinyt masennuksesta ja haavoitti itseään puukolla perjantaina 4. joulukuuta Kruununhaan kaupunginosassa sijainneessa Mariankadun saunassa. Paikalla olleet ulkopuoliset onnistuivat saamaan veitsen pois Cedercreutzilta, mutta hän menehtyi saamiinsa vammoihinsa maanantain vastaisena yönä. Tapaus herätti aikoinaan suurta huomiota pääkaupungissa.


title: Johan Axel Cedercreutz

text: Alle vuoden ikäisenä vanhempiensa mukana Suomeen muuttanut Johan Axel Cedercreutz kuului aateliseen Cedercreutzin sukuun (Vapaherrat / nr. 6). Hänen isänsä oli Köyliönkartanoa hallinnoinut hovimetsänhoitaja ja vapaaherra Axel Reinhold Cedercreutz. Johan Axel Cedercreutz avioitui vuonna 1844 Turussa virolaisen kenraalimajurin Reinhold Johan Nassokinin tyttären Emilia Lovisan (1823–1905) kanssa. Pariskunnalle syntyi kuusi tytärtä vuosina 1847–1861. Johan Axelin veli oli senaattorina ja maaherrana toiminut Carl Emil Cedercreutz.


title: Pyhä liiga (1684)

text: Pyhä liiga oli paavi Innocentius XI:n suuren Turkin sodan aikana vuonna 1684 perustama liittouma osmanien valtakuntaa vastaan. Sota tunnetaan myös nimellä Pyhän liigan sota (esim. ). Liittoumaan kuuluivat Leopold I:n hallitsema Pyhä saksalais-roomalainen keisarikunta, Juhana III Sobieskin Puola-Liettua ja Marcantonio Giustinianin Venetsian tasavalta. Venäjän keisarikunta liittyi mukaan liigaan 1686. Vuoden 1684 liitto oli paavien perustamista pyhistä liigoista pitkäikäisin ja menestyksekkäin.


title: Pyhä liiga (1684)

text: Paavit olivat muodostaneet pyhiä liigoja aiemminkin vaihtelevalla menestyksellä sekä kristittyjä valtioita että osmaneja vastaan. Osmaneja vastaan suunnattu vuoden 1538 liitto epäonnistui täysin pyrkimyksessään murtaa osmanien ylivoima Välimerellä: osmaniamiraali Hayreddin Barbarossa löi liiton ylivoimaisen laivaston Prevezan taistelussa. Vuoden 1571 liitto oli onnistuneempi, sillä tuolloin liittoutuneet voittivat turkkilaislaivaston Lepanton taistelussa.


title: Pyhä liiga (1684)

text: Vuonna 1676 kardinaali Benedetto Odescalchi valittiin paaviksi nimellä Innocentius XI. Hänen pahimmat vastustajansa olivat Ranskan kuningas Ludvig XIV lännessä ja Osmanien valtakunta idässä. Innocentius näki mahdollisuuden kasvattaa omaa vaikutusvaltaansa, kun hän tuki itselleen lojaalia Habsburgien Leopoldia. Innocentius näki osmanien vastaisen sodan uutena pyhänä sotana vääräuskoisia vastaan. Edeltäjänsä, sata vuotta aiemmin hallinneen paavin Pius V:n lailla Innocentius uskoi, että osmanien eteneminen Euroopassa oli mahdollista pysäyttää, mikäli vain kristittyjen voimat voitaisiin yhdistää. Osmanit olivat sotineet sekä Puola-Liettuan että Venäjän kanssa 1670-luvulla. Sotia seurasi lyhyt rauha, mutta vuonna 1682 osmanit julistivat uuden sodan tarkoituksenaan vallata Habsburgeilta strategisesti ja taloudellisesti tärkeä Wien. Osmanit piirittivät kaupungin, mutta Innocentius XI:n rahoittama ja Juhana III Sobieskin johtama kristittyjen maiden joukoista koostunut armeija marssi paikalle ja voitti kaupunkia piirittäneen turkkilaisarmeijan Wienin taistelussa 1683.


title: Pyhä liiga (1684)

text: Vaikka paavilla ei ollut armeijaa, Innocentius XI määräsi katolisen kirkon omaisuudesta, jota hän oli pyrkinyt kartuttamaan valtaistuimelle nousemisestaan lähtien. Hän lähetti kutsuja uuteen pyhään liigaan, jota hän tulisi rahoittamaan samoin kuin Juhana III:n liittolaisarmeijaa Wienissä. Hän voiteli hallitsijoita lahjoin ja esitti, että turkkilaisarmeija oli jo lyöty eikä se kykenisi tekemään voimakasta vastarintaa. Eri puolilla Eurooppaa heräsi usko, että osmanit voidaan karkottaa Aasiaan ja kristityt maat pääsisivät valtaamaan turkkilaisten hallitsemat alueet. Liittolaisten hakeminen ei rajoittunut pelkästään kristittyihin, vaan myös Persian shaahia kysyttiin mukaan. Shaahi Suleiman I kieltäytyi, mutta sanoi julistavansa oman sotansa osmaneja vastaan, kun käynnissä oleva sota on päättynyt.


title: Pyhä liiga (1684)

text: Liittoumaan kuuluivat Leopold I:n hallitsema Pyhä saksalais-roomalainen keisarikunta, Juhana III Sobieskin Puola-Liettua ja Marcantonio Giustinianin Venetsian tasavalta. Venäjän keisarikunta liittyi mukaan liigaan 1686 solmimalla Puolan kanssa ikuiseksi rauhaksi kutsutun sopimuksen. Tuolloin Venäjän nimellisenä keisarina oli Pietari Suuri, mutta käytännössä valtaa piti hänen sisarpuolensa Sofia Aleksejevna, jonka apulainen prinssi Vasili Golitsyn hoiti maan hallintoon liittyvät kysymykset.


title: Pyhä liiga (1684)

text: Helmikuussa 1684 sulttaani Mehmed IV sai Edirneen huolestuttavia uutisia. Unkarin komentaja lähetti raportin, jonka mukaan kristityillä oli tekeillä liittouma, jossa olisivat mukana paavin, keisarin, Puola-Liettuan ja Venetsian lisäksi myös Ruotsi, Ranska, Espanja, Englanti, Alankomaiden Yhdistyneet provinssit ja Genova. Maat tulisivat hyökkäämään osmanien valtakuntaan eri puolilta, sekä maalta että mereltä. Todellisuus ei kuitenkaan osoittautunut niin uhkaavaksi osmaneille kuin ensimmäiset uutiset esittivät. Myöskään Innocentius XI:n puheet helposta voitosta eivät kantaneet, sillä Wienin voitosta huolimatta turkkilaisten valtakuntaa ei oltu lyöty. Sota tuli kestämään vielä monta vuotta.


title: Pyhä liiga (1684)

text: 5. maaliskuuta 1684 paavi Innocentius XI, Puolan kuningas Juhana III, keisari Leopold I ja Venetsian doge Marcantonio Giustinian allekirjoittivat liittolaissopimuksen, jonka mukaan yksikään osapuoli ei solmisi erillisrauhaa osmanien kanssa ilman kaikkien muiden liittolaisten hyväksyntää. Mahdollisen rauhan solmineiden osapuolten tuli olla mukana puolustamassa muita osapuolia, mikäli olisi tarpeen. Yksikään valtioista ei eronnut ennenaikaisesti ja voitokas liitto kesti sellaisenaan suuren Turkin sodan päättäneeseen Karlowitzin rauhaan 1699 asti. Vuoden 1684 liitto oli paavien perustamista pyhistä liigoista pitkäikäisin ja menestyksekkäin.


title: USM Alger

text:
Union Sportive Médina d'Alger () on algerialainen jalkapalloseura, joka perustettiin vuonna 1937. Sen kotistadionina toimii Stade Omar-Hamadi, joka sijaitsee Bologhinessa, Algerissa. Joukkue on voittanut kuusi kertaa Algerian-mestaruuden, joista viimeisin on vuodelta 2014.
1970-luku


USM Alger


title: Oleh Sentsov

text: Oleh Sentsov, ukr. "Олег Геннадійович Сенцов", ven. "Олег Сенцов" (s. 1976 Simferopol, Ukraina) on ukrainalainen elokuvaohjaaja. Venäjä pitää häntä Venäjän kansalaisena. vankeusaikanaan hän on saanonut Euroopan unionin Saharov-palkinnon.


title: Oleh Sentsov

text: Sentsovin ensimmäinen elokuva "Gaamer" valmistui 2012. Se esitettiin São Paulon elokuvajuhlilla 2012.


title: Oleh Sentsov

text: Krimillä asunut Sentsov on poliittisesti aktiivinen. Venäjän turvallisuuspalvelu FSB epäilee häntä terroritekojen valmistelusta ja Oikea sektori -liikkeeseen kuulumisesta. FSB pidätti hänet 11. toukokuuta 2014 kotoa Simferopolista, josta hänet vietiin Moskovaan oikeudenkäyntiä varten. Euroopan elokuva-akatemian jäsenet, muun muassa Aki Kaurismäki, ovat lähettäneet Vladimir Putinille ja useille muille venäläisille johtajille kirjeen, jossa vaaditaan selvitystä Sentsovin tilanteesta. Ennen tuomioistuimen päätöstä Elokuva-akatemia lähetti uuden kirjeen. Hänen tukijoihinsa kuuluu myös Pedro Almodóvar.


title: Oleh Sentsov

text: Sentsovia syytettiin heinäkuussa 2015 venäläisessä sotilastuomioistuimessa terrori-iskun suunnittelemisesta Krimillä. Hän on vankina Labytnangissa Jamalin Nenetsian piirikunnassa Luoteis-Siperiassa.


title: Oleh Sentsov

text: Sentsov on ollut 14. toukokuuta 2018 lähtien syömälakossa, ja elokuun puolivälissä hänen kuntonsa kerrotaan heikentyneen niin, että hän on kuolemanvaarassa. Syyskuun loppupuolella julkaistujen tietojen mukaan hän kärsii hypoksiasta.


title: Oleh Sentsov

text: Vetoomuksia hänen puolestaan ovat esittäneet sekä kulttuurialan toimijat ja monien maiden viralliset valtioelimet, muun muassa presidentti Sauli Niinistö otti Sentsovin tilanteen esille keskustellessaan Venäjän presidentin Vladimir Putinin kanssa elokuussa 2018 vierailullaan Sotšissa. Niinistö kertoi asiasta presidentin kanslian välittämässä tiedotteessa vasta 21. syyskuuta 2018.


title: Oleh Sentsov

text: Sentsov sai kahdenkymmenen vuoden rangaistussiirtolatuomion syytteen mukaisesti terrori-iskujen järjestämisestä Krimillä. Syyttäjä väittää hänen ja kymmenen vuoden tuomion saaneen aktivistin Oleksandr Koltšenkon kuuluneen Venäjällä kiellettyyn Oikea sektori -järjestöön. Syytetyt pitävät oikeudenkäyntiä poliittisena vainona, samoin Ukrainassa tuomiota pidetään poliittisena.


title: Oleh Sentsov

text: Euroopan unioni otti tuomioon kantaa ja sanoi sitä kansainvälisen oikeuden vastaiseksi. Väitettyjen tekojen tapahtumapaikka on Venäjän kansainvälisesti tunnustettujen rajojen ulkopuolella, jossa venäläisillä tuomioistuimilla ei ole toimivaltaa.


title: Oleh Sentsov

text: Nobelin rauhanpalkinnon saanut Puolan entinen presidentti Lech Wałęsa ehdotti elokussa 2018 Sentsoville rauhanpalkintoa. Aiemmin palkitut voivat esittää ehdotuksia.


title: Chatbot

text: Chatbot on tietokoneohjelma, joka on suunniteltu käymään keskustelua ihmisen kanssa. Ihminen kirjoittaa tekstiä, ja chatbot vastaa tai esittää vastakysymyksiä. Chatbotien toimintaa perustuu suhteellisen yksinkertaisiin periaatteisiin, esim. keskustelun aiheen tunnistamiseen avainsanoista, ja vastakysymyksien muodostamiseen ihmisen edellisen vastauksen perusteella. Tietokoneiden laskenta- ja muistikapasiteettien nopea kehittyminen on mahdollistanut aikaisempaa kehittyneempien chatbotien rakentamisen.


title: Chatbot

text: Tunnetuin chatbot on varhainen 1960-luvulta peräisin oleva Eliza, joka yritti matkia potilaansa kanssa keskustelevaa psykiatria. Suomenkielisiä chatboteja on muun muassa 1980-luvulla kehitetty Kalle Kotipsykiatri.


title: Oikea sektori

text: Oikea sektori () on ukrainalainen nationalistinen poliittinen puolue. Se käyttää punamustaa lippua joka oli sotien välisenä aikana Ukrainan nationalistien järjestön tunnus.


title: Oikea sektori

text:
Oikea sektori oli aiemmin löyhästi järjestäytynyt äärioikeistolaisten ryhmien liitto. Sillä oli ratkaiseva rooli Kiovan mielenosoituksissa 2013-2014. Mielenosoituksissa oli nuoria miehiä eri äärioikeistolaisista järjestöistä; he käyttivät naamioita, kypäriä ja erilaisia astaloita väkivaltaisissa yhteenotoissa mellakkapoliisi Berkutin kanssa. Venäjä rinnasti järjestöä natseihin.
Järjestön johtohahmoihin kuulunut, etsintäkuulutettu Oleksandr Muzytško sai surmansa laukaustenvaihdossa poliisin kanssa maaliskuussa 2014. Samassa kuussa Venäjä antoi järjestön johtajasta Dmytro Jarošista kansainvälisen etsinkuulutuksen terrorismin ja ekstremismin takia.


title: Oikea sektori

text: Järjestö rekisteröitiin poliittiseksi puolueeksi toukokuussa 2014. Se sai syksyn 2014 ylimääräissä parlamenttivaaleissa 1,80 prosentin kannatuksen valtakunnallisesti annetuista äänistä (284 943 ääntä), mikä ei riittänyt valtakunnallinen 5 prosentin äänikynnyksen takia parlamenttipaikkoihin. Vaalipiirikohtaisten äänten perusteella puoluejohtaja Dmytro Jaroš valittiin kuitenkin Ukrainan parlamenttiin hänen voitettuaan paikan yhdestä Dnipropetrovskin alueen vaalipiiristä.


title: Kati Karhula

text: Kati Orvokki Karhula (s. 3. tammikuuta 1978 Mäntsälä) on aktiiviuransa jo lopettanut suomalainen aitajuoksija. Hän edusti Lahden Ahkeraa vuodesta 1994 ja hänen valmentajanaan toimi Tuomo Järvinen. Kalevan kisoista Karhula saavutti pronssia sekä 100 metrin aitajuoksussa vuonna 2003 että 400 metrin aitajuoksussa vuonna 1999. Ulkoradoilla Karhula on lisäksi menestynyt viestijuoksun SM-kisoissa. Sieltä hänen saavutuksinaan ovat pronssi 4 x 100 metrin viestijuoksussa sekä hopea ja pronssi 4 x 400 metrin viestijuoksussa. Sisäratojen SM-kisoista Karhula on saavuttanut pronssia sekä 300 metrin aitajuoksussa vuonna 1995, 4 x 200 metrin viestijuoksussa vuonna 1999 että 4 x 300 metrin viestijuoksussa vuonna 1998. Virallisissa kilpailuissa hän ei ole esiintynyt vuoden 2006 jälkeen.


title: Dinitro-o-kresoli

text: Dinitro-o-kresoli eli DNOC (CHNO) on nitrattuihin fenoleihin kuuluva orgaaninen yhdiste. Yhdistettä käytetään rikkaruohomyrkkynä.


title: Dinitro-o-kresoli

text: Huoneenlämpötilassa dinitro-o-kresoli on keltainen kiteinen aine. Yhdiste liukenee vain pieniä määriä veteen ja paremmin emäksiseen kuin neutraaliin veteen. Orgaaniset liuottimet kuten etanoli, metanoli, dietyylieetteri, etyyliasetaatti, asetoni ja dikloorimetaani liuottavat dinitro-o-kresolia. Yhdisteen käyttö rikkaruohomyrkkynä perustuu siihen, että yhdiste on fenolityypin fotosysteemi II:n inhibiittori.


title: Dinitro-o-kresoli

text: Dinitro-o-kresolia valmistetaan lähtemällä o-kresolista. Synteesin ensimmäisessä vaiheessa o-kresoli sulfonoidaan, jolloin siitä saadaan disulfonihappojohdannainen. Tämä disulfonihappo reagoi laimean typpihapon vesiliuoksen kanssa muodostaen dinitro-o-kresolia. Muodostuva tuote erotetaan sulana ja puhdistetaan pesemällä vedellä.


title: Dinitro-o-kresoli

text: Dinitro-o-kresoli tuli markkinoille 1930-luvulla ja oli yksi ensimmäisistä selektiivisistä herbisideistä. Yhdistettä käytetään tyypillisesti emulsiona monivuotisten rikkakasvien hävittämiseen viljapelloilta ja perunaviljelmiltä. Sitä voidaan käyttää myös perunoiden ja palkokasvien itämisen estämiseen varastoinnin aikana ja hyönteismyrkkynä. Dinitro-o-okresolin käyttö on vähentynyt ja se on korvattu muun muassa dinosebillä, dinoterbillä ja dinokapilla. Muita vähäisempiä käyttökohteita ovat lähtöaineena orgaanisessa synteesissä ja styreenin polymeroitumista estävänä lisäaineena.


title: Dinitro-o-kresoli

text: Dinitro-o-kresoli on monien muiden aromaattisten nitroyhdisteiden tavoin myrkyllistä. Yhdiste ärsyttää hengitysteitä aiheuttaen yskää ja hengityksen vaikeutumista. Muita aineen aiheuttaman myrkytyksen oireita ovat voimistunut hikoilu ja ruumiinlämmön kohoaminen.


title: Danton-luokka

text: Daunton-luokka oli Ranskan laivaston kuuden ennen ensimmäistä maailmansotaa valmistetun aluksen muodostama taistelulaivaluokka. Aluksista "FS Condorcet" oli vuodesta 1931 alkaen Toulonissa majoitusaluksena. Saksalaiset valtasivat sen marraskuussa 1942.


title: Ian Wilmut

text: Ian Wilmut (s. 7. heinäkuuta 1944) on brittiläinen biologi. Hän työskenteli professorina Edinburghin yliopistossa. Hänen yksi kuuluisimmista töistään oli kloonattu lammas Dolly.


title: Arja Hautanen

text: Arja Aulikki Hautanen (o.s. Jukkala, s. 14. syyskuuta 1950 Vimpeli) on suomalainen talousneuvos ja Suomen Kauppayhtiöt Oy:n hallituksen puheenjohtaja. Koulutukseltaan hän on ylioppilas-merkonomi.


title: Arja Hautanen

text: Hautanen perusti yhdessä miehensä Karin kanssa ensimmäisen Tarjoustalo-ketjun myymälän vuonna 1980 Hyvinkään Hämeenkadulle. Myymälä avattiin 12. toukokuuta. Tarjoustalo-ketju laajentui tämän jälkeen tasaisesti aluksi Etelä-Suomessa ja myöhemmin Varsinais-Suomessa.


title: Arja Hautanen

text: Vuonna 2003 Tarjoustalo yhdistyi Eliisa ja Seppo Saastamoisen Maxi-Makasiinin kanssa. Uuden yrityksen nimeksi tuli Tarjousmaxi. Saastamoiset omistivat 50 % ja Hautaset 50 % tästä uudesta yrityksestä.


title: Arja Hautanen

text: Tajousmaxi myytiin Tokmannille vuosien 2005 ja 2006 vaihteessa. Samaan aikaan yritykseen fuusioitui myös muita halpakauppoja. Nämä olivat tehneet yhteistyötä kuitenkin jo aiemmin Pick-Import Oy Ltd:n kautta. Vuoden 2015 loppuun mennessä kaikki nykyiset Tokmanni-konsernin halpakaupat siirtyvät Tokmanni-nimen alle. Nykyään Tokmannin osakkeista yli 95 % omistaa Pääomasijoitusyhtiö Nordic Capital.


title: Arja Hautanen

text: Oman yritystoimintansa ohella Hautanen on toiminut aikaisemmin muun muassa Tiimarin hallituksessa.


title: Arja Hautanen

text: Hautanen harrastaa vapaa-aikanaan vapaaehtoisjärjestötyötä. Hän on muun muassa Zonta Club of Hyvinkään puheenjohtaja.


title: Paavo Pesusieni kuivalla maalla

text: Paavo Pesusieni kuivalla maalla () on tietokoneanimaatioelokuva, joka sai ensi-iltansa alkuvuonna 2015. Elokuva perustuu "Paavo Pesusieni" -animaatiosarjaan. Elokuva julkaistiin 6. heinäkuuta 2015 DVD:nä sekä BluRayna.


title: Musiikin Ääni

text: Musiikin Ääni oli vuosina 1988-1991 ilmestynyt äänentoistoalan lehti, joka oli erikoistunut ns. High End -laitteisiin. Lehden päätoimittajana toimi Matti J. Kosonen. Lehden lähestymistapa äänentoistolaitteita kohtaan oli subjektiivinen; laitteet testattiin hyvin pitkälle "fiilispohjalta" ja kuunteluvaikutelmia kuvailtiin varsin värikkäästi. Lehdessä oli artikkeleita ja maahantuojien ilmoituksia erittäin kallishintaisista äänentoistolaitteista, kaapeleista ja lisätarvikkeista. Lehti voidaan nähdä jälkikäteen erääksi 1980-luvun lopun nousukauden ja kulutusjuhlan ilmentymäksi, joka kaatui nopeasti 1990-luvun alun lamaan.


title: Musiikin Ääni

text: Matti J. Kososen haastattelu: http://www.hifiharrastajat.org/


title: Marjaana Lahti-Koski

text: Marjaana Lahti-Koski (o.s. Lahti, s. 15. kesäkuuta 1965) on aktiiviuransa jo lopettanut suomalainen kestävyysjuoksija. Hän edusti koko uransa ajan Viipurin Urheilijoita ja hänen valmentajanaan toimi Kari Sinkkonen. Kalevan kisoista Lahti-Koski saavutti hopeaa 10 000 metrin juoksussa vuonna 1997. Lisäksi hän saavutti urallaan puolimaratonin SM-kultaa vuonna 1997 ja SM-hopeaa vuonna 1999, sekä SM-maratonilla kolme kultaa (vuosina 1997, 1999 ja 2004) sekä neljä hopeaa (vuosina 1987, 1995, 1998 ja 2005). Virallisissa kilpailuissa hän ei ole esiintynyt vuoden 2012 jälkeen.


title: Jaana Myrsky

text: Jaana Kaarina Myrsky (s. 20. heinäkuuta 1963 Orimattila) on aktiiviuransa jo lopettanut suomalainen kestävyysjuoksija. Hänen viimeisenä seuranaan oli Viipurin Urheilijat ja hänen valmennuksestaan vastasi Jorma Mäkinen. Myrsky saavutti kilpauransa aikana yhden aikuisten SM-tason mitalin, joka oli hopeaa maratonilta vuonna 1999. Virallisissa kilpailuissa hän ei ole esiintynyt vuoden 2002 jälkeen.


title: Dynastia – viimeinen luku

text: Dynastia – viimeinen luku () on vuonna 1991 valmistunut yhdysvaltalainen minisarja, joka on tehty jatkoksi 1980-luvun suositulle "Dynastia"-televisiosarjalle. Minisarjassa paljastetaan, mitä rikkaiden Carringtonien ja Colbyjen elämään kuuluu, kun "Dynastian" päätösjakson tapahtumista on kulunut pari vuotta.


title: Dynastia – viimeinen luku

text: Minisarjan rooleissa esiintyvät monet "Dynastiasta" tutut näyttelijät. Mukana ovat muun muassa John Forsythe, Linda Evans, Joan Collins, John James, Heather Locklear, Emma Samms ja Kathleen Beller. Adam Carringtonia "Dynastiassa" esittänyt Gordon Thomson ei sen sijaan näyttele minisarjassa, vaan hänen tilallaan nähdään Robin Sachs. Myös Jack Coleman joutui jättäytymään pois aikataulusyistä, joten Steven Carringtonin rooliin palaa hahmon alkuperäinen esittäjä Al Corley.


title: Dynastia – viimeinen luku

text: "Dynastia – viimeinen luku" on saanut ensiesityksensä yhdysvaltalaisella ABC-kanavalla syksyllä 1991. Minisarja on lähetetty alun perin kahdessa osassa, mutta Suomessa se on nähty neliosaisena. Sarja on esitetty Kolmoskanavalla syyskesällä 1992 ja MTV3:lla keväällä 2001.


title: Marjo Mulari

text: Marjo Mulari (s. 12. tammikuuta 1971) on suomalainen kestävyysjuoksija, joka on edustanut vuodesta 1998 lähtien Oulun Pyrintöä. Hänellä on yksi aikuisten SM-tason mitali, joka on pronssi maratonilta vuodelta 1999.


title: Amateur World Series 1984

text: Amateur World Series oli maajoukkueiden välinen baseball turnaus, myöhemmältä nimeltään World Cup, josta käytettiin myös nimitystä Baseballin maailmanmestaruuskilpailut. Vuoden 1984 kilpailu oli 28. sarjassaan (FIBA-FEMBA-IBAF) ja pelattiin Kuubassa 14. - 28. elokuuta välisenä aikana. Joukkueita turnaukseen osallistui 13. Joukkueet jaettiin kahteen alkulohkoon, joista kummastakin neljä parasta selviytyi ylempään loppusarjaan.


title: Knut Gustaf Nikolai Borgenström

text: Knut Gustaf Nikolai Borgenström (6. syyskuuta 1851 Loppi – 15. lokakuuta 1918 Turku) oli suomalainen kenraalimajuri, joka toimi myös Turun ja Porin läänin kuvernöörinä.


title: Knut Gustaf Nikolai Borgenström

text: Hän opiskeli Pietarin kadettikoulussa sekä myöhemmin Nikolain yleisesikunta-akatemiassa, josta Borgenström valmistui aliluutnanttina vuonna 1872. Hän osallistui Turkin sotaan vuosina 1877–1878 ja palveli sen jälkeen armeijan insinöörijoukoissa. Vuonna 1893 Borgenströn ylennettiin everstiluutnantiksi ja hänet määrättiin sotilasinsinöörilaitoksen päähallintoon vanhemmaksi yleisesikuntaupseeriksi. Everstiksi ylennetty Borgenström nimitettiin vuonna 1903 Suomen sotaväen esikunnan yleisesikuntaupseeriksi ja vielä myöhemmin samana vuonna Suomen tulliylihallituksen pääjohtajaksi.


title: Knut Gustaf Nikolai Borgenström

text: Vuosina 1905–1911 Borgenström toimi Turun ja Porin läänin kuvernöörinä. Reserviin siirtymisensä jälkeen hän työskenteli turkulaisen telakkayhtiön W:m Crichton & C:o Ab:n palveluksessa sekä oli kaupungin köyhäinhoitolautakunnan puheenjohtajana 1911-1918. Sisällissodan aikana Borgenström nimitettiin Turun komendantiksi 15. huhtikuuta 1918, mutta häntä ei kuitenkaan merkitty Suomen armeijan upseeriluetteloihin.


title: Nina J Hedkrok

text: Nina Julia Hedkrok (s. 15. marraskuuta 1965, Helsinki) on suomalainen urheilija, käsikirjoittaja, sanoittaja, säveltäjä ja laulaja.


title: Nina J Hedkrok

text: Ninalla on musta vyö taekwondossa ja hän toimii perustamassaan Taekwondo Gepards -seurassa päävalmentajana. Hän kehitti Suomen Taekwondo Unionille ja Suomen Taekwondoliitolle junioritoimintaa. Nina on voittanut taekwondon MM-kultaa vuonna 2000 WTF World Taekwondo Poomsae Championships -kisoissa.


title: Nina J Hedkrok

text: Nina on opiskellut liikuntaa Vierumäen Urheiluopistossa, suorittanut voimankäyttökouluttajan tutkinnon Tampereen Poliisikoulussa ja opiskellut merenkulkua Helsingin Merimieskoulussa. Hän aloitti 13-vuotiaana musiikkiharrastuksen sanoittajana.Nina on sanoittanut ja säveltänyt salanimillä useita kappaleita ja hänen teoksiaan on myös levytetty. Nina on Mustaa samettia -orkesterin perustaja, vokalisti Chanfado -tulkitsija. Vuonna 2009 solmittiin Ninan ja Arto Paasilinnan välillä elokuvasopimus Paasilinnan romaanista Neitosten karkuretki, (WSOY 2008). Elokuvan käsikirjoittaa Hedkrok ja elokuvan ohjaajaksi valittiin Hannu Peltomaa.


title: Nazzareno Zamperla

text: Nazzareno Zamperla (s. 25. huhtikuuta 1937 Treviso) on italialainen elokuvanäyttelijä.


title: Nazzareno Zamperla

text: Sirkusperheeseen syntynyt Zamperla työskenteli sijaisnäyttelijänä ja esitti 1960-luvulta lähtien sivuosia seikkailu- ja peplum-elokuvissa sekä spagettiwesterneissä. Hänet tunnetaan myös taiteilijanimellä "Nick Anderson" ja kutsumanimellä "Neno". Zamperlan veli Rinaldo on myös esiintynyt elokuvissa.


title: Elengi

text: Elengi on rap-artisti Graciaksen 30. toukokuuta 2014 julkaistu pitkäsoitto. Kappaleista "Levels (Stream Fast, Die Young)", "Repent" ja "OD Cumulus" on julkaistu musiikkivideot. Albumin julkaisi Cocoa Music.


title: Amedeo Trilli

text: Amedeo Trilli (9. heinäkuuta 1906 Ronciglione, Viterbon maakunta – 30. marraskuuta 1971 Rooma) oli italialainen näyttelijä.


title: Amedeo Trilli

text: Trilli opiskeli näyttelemistä Santa Cecilian akatemiassa ja työskenteli sen jälkeen teatterissa. Hänen elokuvauransa alkoi äänielokuvan myötä, mutta vasta vuoden 1940 jälkeen Trilli alkoi esiintyä elokuvissa jatkuvasti. Hän työskenteli viihde-elokuvien luonnenäyttelijänä, mutta esitti joskus myös pääosia, toisinaan taiteilijanimellä "Amedeo Novelli". Spagettiwesterneissä Trilli käytti myös nimeä "Mike Moore".


title: Tarja Kankkunen

text: Tarja Kankkunen, (o.s. Jaskari, s. 17. kesäkuuta 1974) on aktiiviuransa jo lopettanut suomalainen kilpakävelijä. Hän edusti koko urheilu-uransa ajan Lapuan Virkiää ja hänen valmentajanaan toimi Marko Kivimäki. Kalevan kisoista Kankkunen saavutti 10 kilometrin kävelyssä kaksi hopeaa (vuosina 1995 ja 1998) ja kaksi pronssia (vuosina 1996 ja 1997) sekä 20 kilometrin kävelyssä kaksi kultaa (vuosina 1997 ja 1998) ja hopean (vuonna 1995). Lisäksi hän saavutti sisäratojen SM-kisoista 3 000 metrin kävelyssä kultaa vuonna 1996, hopeaa vuonna 1997 ja pronssia vuonna 1995. Virallisissa kilpailuissa hän ei ole esiintynyt vuoden 1999 jälkeen.


title: Mike Moore

text: Mike Moore voi tarkoittaa ainakin seuraavia henkilöitä:


title: Johanna Viramäki

text: Johanna Viramäki (s. 9. maaliskuuta 1970) on aktiiviuransa jo lopettanut suomalainen juoksija. Hänen päämatkojaan olivat erityisesti 400 metrin aitajuoksu sekä keskimatkat, mutta hän kilpaili myös pikamatkoilla. Viramäki edusti koko uransa ajan Tuusulanjärven Urheilijoita ja hänen valmentajanaan toimi Arto Tapaninen. Kalevan kisoista hän saavutti pronssia sekä 800 metrin juoksussa vuonna 1997 että 400 metrin aitajuoksussa vuonna 1998. Lisäksi Viramäki saavutti urallaan sisäratojen SM-kisoista hopeaa 300 metrin aitajuoksussa vuonna 1995, pronssia 400 metrin juoksussa vuonna 1999 sekä kaksi hopeaa (vuosina 1998 ja 1999) ja pronssin (vuonna 1997) 800 metrin juoksussa. Virallisissa kilpailuissa hän ei ole esiintynyt vuoden 2000 jälkeen.


title: Sari Kommio

text: Sari Kommio (s. 30. huhtikuuta 1969) on aktiiviuransa jo lopettanut suomalainen keskimatkojen juoksija. Hän edusti koko urheilu-uransa ajan Viipurin Urheilijoita ja hänen valmentajanaan toimi Timo Hietanen. Kalevan kisoista Kommio pronssia 800 metrin juoksussa vuonna 1998. Lisäksi hän oli viestijuoksun SM-kisoissa voittamassa 4 x 400 metrin viestijuoksussa hopeaa vuonna 1995 sekä 4 x 800 metrin viestijuoksussa kultaa vuonna 1995 ja hopeaa vuonna 1994. Virallisissa kilpailuissa hän ei ole esiintynyt vuoden 2004 jälkeen.


title: Luca Cunti

text: Luca Cunti (s. 4. heinäkuuta 1989 Zürich, Sveitsi) on sveitsiläinen jääkiekkoilija, joka pelaa National League A -joukkue ZSC Lionsissa. Hän on pelipaikaltaan keskushyökkääjä. Cuntin vahvuuksiin kuuluu luovuus, pelinrakentaminen, kädet, kiekonhallinta ja nopeus. Hänen heikkouksiinsa kuuluu voiman ja fysiikan puute, laukaus ja aloittaminen.


title: Luca Cunti

text: Cunti on Grasshopper Clubin kasvatti. Hän pelasi ensimmäiset miesten pelinsä vain 15-vuotiaana Sveitsin kolmanneksi korkeimmalla sarjatasolla 1. Ligan EHC Dübendorfissa lainalla Grasshopperin A-nuorista kaudella 2004–2005. Kaudella 2005–2006 Cunti pelasi Dübendorfissa sekä GCK Lionsin miesten joukkuessa Sveitsin korkeimmalla sarjatasolla Nationalliga B:ssä. Kaudella 2006–2007 hän esiintyi peräti viidessä eri seurajoukkueessa; suurin osan Cuntin runkosarjasta eteni Grasshopperin A-nuorissa. Seuran miesten joukkueen lisäksi hän pelasi myös NLB:tä HC Thurgaussa ja Sveitsin alle 20-vuotiaiden maajoukkuessa sekä 1. Ligaa Dübendorfissa ja SC Weinfeldenissä. Pudotuspeleissä Cunti pelasi Dübendorfin vahvuudessa.


title: Luca Cunti

text: Tampa Bay Lightning varasi Cuntin kolmannella kierroksella 75. pelaajana . Hän siirtyi kaudeksi 2007–2008 Pohjois-Amerikkaan ja USHL-joukkue Chicago Steelin riveihin. Kesällä 2008 QMJHL-joukkue Rimouski Océanic varasi Cuntin 17. pelaajana . Hän siirtyi joukkueeseen kaudeksi 2008–2009. Cunti edusti Océanicia QMJHL-kauden päätteeksi myös Memorial Cupissa, jota joukkue isännöi.


title: Luca Cunti

text: Syyskuussa 2009 Cunti palasi kotimaahansa ja siirtyi try-outille National League A -joukkue SC Berniin. Jäätyään ilman sopimusta hän aloitti kauden 2009–2010 lokakuussa saman liigan SCL Tigersissa, jossa Cunti pelasi 12 runkosarjaottelua tehopistein 1+1=2. Kaudeksi 2010–2011 hän palasi kasvattajaseuraansa GCK Lionsiin pelaamaan NLB:tä. Cunti oli tehoilla 9+23=32 joukkueen toiseksi paras pistemies Claudio Michelin kanssa. Hän teki helmikuussa 2011 vuoden mittaisen jatkosopimuksen joukkueen kanssa, mutta Cunti aloitti kauden 2011–2012 kuitenkin sarjatasoa ylempänä ZSC Lionsissa, jonne hän sai kevääseen 2014 asti ulottuneen sopimuksen lokakuussa 2011. Kausi 2011–2012 oli Cuntille ensimmäinen kokonainen NLA:ssa ja se toi hänelle 35 runkosarjaottelussa tehot 11+13=24 sekä 15 playoff-ottelussa tehot 1+7=8. Cunti voitti kauden päätteeksi Sveitsin-mestaruuden ja hänet valittiin NLA:n parhaaksi tulokkaaksi.


title: Luca Cunti

text: Kaudella 2013–2014 Cunti teki NLA:n yhden kauden piste-ennätyksensä tehoilla 18+26=44, joilla hän oli ZSC:n paras syöttäjä Marc-André Bergeronin kanssa ja toiseksi paras pistemies Roman Wickin jälkeen. Cunti jakoi koko liigan pistepörssin neljännen sijan HC Servette Genèven Kaspars Daugaviņšin ja HC Luganon Brett McLeanin kanssa. Hän voitti kauden päätteeksi Sveitsin-mestaruuden ja valittiin NLA:n tähdistökentälliseen. Huhtikuussa 2014 Cunti teki kolmivuotisen jatkosopimuksen ZSC:n kanssa.


title: Luca Cunti

text: Cunti edusti Sveitsiä Sotšin olympiakisoissa 2014 sekä MM-kilpailuissa vuosina 2013 ja 2014, joista ensimmäinen turnaus päättyi hopeaan. Hän pelasi myös alle 18-vuotiaiden MM-kilpailuissa vuosina 2005 ja 2007 sekä alle 18-vuotiaiden Ivan Hlinkan muistoturnauksessa vuonna 2006.


title: Luca Cunti

text: Cuntin setä Pietro pelasi 1980-luvulla useita miesten arvokisoja.


title: Cédric Si Mohamed

text: Cédric Si Mohamed (, s. 9. tammikuuta 1985 Roanne) on algerialainen jalkapallomaalivahti, joka edustaa Algerian pääsarjassa pelaavaa CS Constantinea.


title: Cédric Si Mohamed

text: Si Mohamed aloitti jalkapalloilun Ranskassa FC Gueugnonin junioreissa. Hän siirtyi sittemmin 2005 pelaamaan Ranskan neljänneksi korkeimmalle sarjatasolle Championnat de France amateuriin. Si Mohamed pelasi alasarjoissa aina vuoteen 2009 saakka edustaen muun muassa AS Yzeurea ja Jura Sud Footia.


title: Cédric Si Mohamed

text: Kesäkuussa 2009 Si Mohamed siirtyi pelaamaan ammattilaiseksi Algeriaan, JSM Bejaïan riveihin. Hän nousi joukkueen ykkösvahdiksi ja saavutti joukkueen mukana Algerian pääsarjassa toisen sijan vuosina 2011 ja 2012.


title: Cédric Si Mohamed

text: Si Mohamed pelasi ensimmäisen maaottelunsa Algerialle 26. toukokuuta 2012 Nigeriä vastaan. Ottelu päättyi Algerian 3–0 voittoon.


title: Cédric Si Mohamed

text: Si Mohamed valittiin Algerian maajoukkueeseen vuoden 2014 MM-kilpailuihin. Hän kilpaili kisojen kolmosmaalivahdin paikasta Azzedine Doukhan kanssa. Si Mohamed toimi myös läpi kisojen kolmasvahdin roolissa, kun Algeria kisat päättyivät neljännesvälieriin.


title: Datura discolor

text: Datura discoloror on ruohovartinen, yksivuotinen hulluruohoihin kuuluva kasvi, jota esiintyy Sonoran aavikolla läntisessä Etelä-Amerikassa. Kasvi suosii hiekkaista maaperää, tai kausittaisien jokien pohjia ja rantapenkereitä. Datura discolor sisältää muiden datura-suvun kasvien tavoin vaarallisia, antikolinergisia tropaanialkaloideja, joiden yliannostus on hengenvaarallinen. Yliannostusten aiheuttamia kuolemia tapahtuu usein.


title: Datura discolor

text: Nimi discolor tulee kasvin kukkien värillisyyden mukaan: niissä on sekä valkoista että violettia.


title: Datura discolor

text: Datura discolorilla on kaikkein suurimmat kukat koko datura-suvusta, ne voivat olla jopa 120 mm halkaisijaltaan. Tämä tekee siitä hyvin kauniin puutarhakasvin. Kukat aukeavat vain öisin, ja sulkeutuvat aamun koitteessa, muuten kasvi suosii auringon valoa.


title: Datura discolor

text: Siemekodat voivat olla jopa yli 70 mm korkeita ja yli 60 mm läpimittaisia.


title: Datura discolor

text: Kasvin levinneisyys ulottuu Meksikosta Yhdysvaltain lounaisosiin ja Karibian saarille.


title: Brett Garsed

text: Brett Garsed (s. 20. huhtikuuta 1963) on australialainen muusikko.


title: Tim Ramholt

text: Tim Ramholt (s. 2. marraskuuta 1984 Zürich, Sveitsi) on sveitsiläinen jääkiekkopuolustaja, joka pelaa National League A -joukkue EHC Klotenissa. Hän on pelityyliltään puolustava puolustaja, jonka vahvuuksiin kuuluu Eliteprospects.com -sivuston Ulf Anderssonin mukaan fyysinen peli, taklaaminen, työmoraali ja johtajuus.


title: Tim Ramholt

text: Ramholt on Grasshopper Clubin kasvatti. Hän pelasi GCK Lionsissa ensimmäiset miesten pelinsä vain 15-vuotiaana Sveitsin toiseksi korkeimmalla sarjatasolla Nationalliga B:ssä kaudella 1999–2000. Kaudella 2001–2002 16-vuotias Ramholt nousi ZSC Lionsin Nationalliga A -joukkueeseen, jossa tulokaskausi toi 37 runkosarjaottelussa kolme maalia sekä 15 playoff-ottelussa kolme syöttöpistettä.


title: Tim Ramholt

text: Kahden ensimmäisen NLA-kautensa jälkeen Calgary Flames varasi Ramholtin toisella kierroksella 39. pelaajana . Samana kesänä myös QMJHL-joukkue Cape Breton Screaming Eagles varasi hänet seitsemäntenä pelaajana . Ramholt siirtyi joukkueeseen kaudeksi 2003–2004, jolloin hän voitti Screaming Eaglesin sisäisen tehotilaston lukemalla +37. Kaudeksi 2004–2005 Ramholt palasi Zürichiin, josta hän siirtyi kaudeksi 2005–2006 Kloten Flyersin riveihin.


title: Tim Ramholt

text: Heinäkuussa 2006 Ramholt teki kolmivuotisen tulokassopimuksen Calgary Flamesin kanssa. Hän pelasi kauden 2006–2007 kokonaan AHL-joukkue Omaha Ak-Sar-Ben Knightsissa, jossa tulokaskausi toi 67 runkosarjaottelussa tehot 2+10=12 sekä kuudessa playoff-ottelussa yhden syöttöpisteen. Myös kausi 2007–2008 eteni suurimmaksi osaksi farmissa, tällä kertaa Flamesin uudessa farmijoukkue Quad City Flamesissa. Ramholt pelasi kauden aikana myös ensimmäisen ja toistaiseksi uransa ainoan NHL-ottelun. Kesäkuussa 2008 Flames kauppasi Ramholtin Philadelphia Flyersiin vaihdossa Kyle Greentreen. Hän ehti pelata AHL-joukkue Philadelphia Phantomsissa vain seitsemän ottelua, kunnes Flyers kauppasi Ramholtin Nashville Predatorsiin vaihdossa Josh Grattoniin marraskuussa 2008. Hänen loppukautensa eteni samassa liigassa Milwaukee Admiralsin paidassa.


title: Tim Ramholt

text: Kaudeksi 2009–2010 Ramholt palasi kotimaahansa ja siirtyi vuoden mittaisella sopimuksella HC Davosiin. Seuraavalla kaudella 2010–2011 hän teki NLA:n yhden kauden piste-ennätyksensä tehoilla 9+15=24, joilla Ramholt oli joukkueen tehokkain puolustaja. Hän jakoi myös Davosin sisäisen tehotilaston voiton Josef Marhan kanssa lukemalla +29. Ramholt voitti myös koko NLA:n pudotuspelien tehotilaston lukemalla +11 ja kauden päätteeksi Sveitsin-mestaruuden. Hän edusti Davosia myös Spengler Cupissa vuosina 2011 ja 2012, joista ensimmäinen turnaus päättyi voittoon.


title: Tim Ramholt

text: Kaudeksi 2013–2014 Ramholt siirtyi kolmivuotisella sopimuksella EV Zugiin. Kaudella 2014–2015 hän nousi joukkueen varakapteeniksi ja oli Zugin eniten maaleja tehnyt puolustaja yhdeksällä osumallaan, kuten myös kaudella 2015–2016 seitsemällä osumallaan. Ramholt voitti myös joukkueen sisäisen tehotilaston lukemalla +17. Kaudeksi 2016–2017 hän palasi kolmivuotisella sopimuksella EHC Kloteniin (ent. Kloten Flyers).


title: Tim Ramholt

text: Ramholt edusti Sveitsiä MM-kilpailuissa vuonna 2014. Hän pelasi myös alle 20-vuotiaiden MM-kilpailuissa vuosina 2002, 2003 ja 2004. Ramholt pelasi myös alle 18-vuotiaiden MM-kilpailuissa vuosina 2001 ja 2002, joista ensimmäinen turnaus päättyi hopeaan.


title: Tim Ramholt

text: Ramholtin isoveli Arne on entinen ammattilaisjääkiekkoilija, jonka Chicago Blackhawks varasi NHL:ään vuonna .


title: Darryl Jenifer

text: Darryl Jenifer (s. 22. lokakuuta 1960) on yhdysvaltalainen basisti. Hän soittaa hardcore punk-reggae -yhtye Bad Brainsissa. Jenifer on julkaissut soololevyn "In Search of Black Judas" (2010). Levy on enimmäkseen dubia, mutta siinä on vaikutteita myös muista musiikkityyleistä, kuten black metalista ja hip hopista. Jenifer perusti punkin, rockin, dubin ja rapin elementtejä yhdistelevän yhtyeen The White Mandingos vuonna 2012 yhdessä toimitta-muusikko Sacha Jenkinsin ja rap-laulaja Mursin kanssa. Yhtyeen esikoisalbumi "The Ghetto Is Tryna Kill Me" julkaistiin kesällä 2013. Hän on myös tuottanut joitain omien ja muiden yhtyeiden levyjä.


title: Kreeta (alue)

text: Kreeta () eli Kreetan alue (Περιφέρεια Κρήτης, "Periféreia Krítis") on yksi Kreikan aluehallinnon kolmestatoista alueesta. Se kuuluu Kreetan hajautetun hallinnon alueeseen ja sen pääkaupunki on Iraklion.


title: Kreeta (alue)

text: Hallintoalue kattaa Kreetan saaren sekä muutamia lähisaaria, kuten Gávdos, Día, Chrysí, Paximádia, Koufonísi, Gianysáda, Elása ja Spinalónga. Sen pinta-ala on 8 336 neliökilometriä ja asukasluku 623 065 (2011).


title: Kreeta (alue)

text: Vuoden 2011 alusta lähtien alue on jaettu alueyksiköihin ja kuntiin seuraavasti:


title: Seikkailu merenpohjassa

text: Seikkailu merenpohjassa () on Tove Janssonin vuonna 1933 ilmestynyt esikoisteos, saaristoon sijoittuva kuvakirja. Jansson kirjoitti ja kuvitti teoksen 13-vuotiaana vuonna 1928, mutta se julkaistiin vasta viisi vuotta myöhemmin tekijänimellä Vera Haij. Ruotsinkielisestä teoksesta ilmestyi myös nimetön suomennos "Pipu ja Kalle ja Ahdin mustekalat" (Kuvataide, 1933). Sirke Happosen käännös "Seikkailu merenpohjassa" ilmestyi Tove Janssonin juhlavuonna 2014 (WSOY).


title: Seikkailu merenpohjassa

text: Runomuotoisessa kertomuksessa Mauno, Maikki ja koira ajavat mäkiautolla merenpohjaan, jossa he kohtaavat merenneidon ja Näkin.


title: Sauli Pahlman

text: Sauli Pahlman (s. 11. toukokuuta 1981) on aktiiviuransa jo lopettanut suomalainen pikajuoksija. Hän edusti koko kilpailu-uransa ajan Helsingin Kisa-Veikkoja. Kalevan kisoista Pahlman saavutti pronssia 400 metrin juoksussa vuonna 1998, minkä lisäksi hän oli voittamassa sisäratojen SM-kisoissa kultaa 4 x 200 metrin viestijuoksussa vuonna 1999. Virallisissa kilpailuissa hän ei ole esiintynyt vuoden 2002 jälkeen.


title: Nelinho

text: Manoel Rezende de Mattos Cabral eli Nelinho (s. 26. heinäkuuta 1950) on entinen brasilialainen jalkapalloilija, joka pelasi oikean laitapuolustajan pelipaikkaa. Nelinho edusti Brasilian jalkapallomaajoukkuetta kaksissa MM-kisoissa; 1974 ja 1978. Vuoden 1978 kisoissa hän saavutti pronssia iskettyään upealla kierteisellä laukauksella Brasilian tasoihin pronssipelissä Italiaa vastaan. Brasiliaa hän edusti 28 kertaa tehden 8 maalia. Koko seurajoukkueuransa Brasiliassa pelannut Nelinho sai suurimman menestyksensä seitsemän vuoden jaksollaan Cruzeirossa, jossa hän muun muassa pelasi yli 400 ottelua ja voitti Copa Libertadoresin vuonna 1976. Vuodesta 1970 vuoteen 1987 kestäneellä ammattilaisurallaan Nelinho ehti edustaa yhdeksää seuraa kotimaassaan.